
ПРЕДГОВОР 

Национални водичи добре клиничке праксе Министарства здравља Републике Србије су препоруке засноване на доказима које треба да помогну лекарима и осталим здравственим радницима, али и корисницима здравствених услуга, у доношењу најбољих могућих одлука од значаја за очување здравља и дијагностиковање и лечење болести.
У циљу континуиране израде националних водича добре клиничке праксе, Министарство здравља Републике Србије поверило је 2019. године председништву Академије медицинских наука Српског лекарског друштва (Академија) да у сарадњи са републичким стручним комисијама организује израду водича и руководи њоме. Ова одлука Министарства уследила је на предлог Академије чији је један од циљева да активно подстиче примену резултата научно-истраживачког рада у пракси, и то управо кроз сарадњу са надлежним институцијама. Брзи развој медицинске науке последњих деценија прати изузетно велики број објављених радова са резултатима истраживања из свих области медицине. Jедан од највећих изазова je управо преношење научних резултата у праксу. Водичи добре клиничке праксе један су од алата који помажу да се то постигне.
Водичи се израђују још од старог века, али je принцип да препоруке водича морају да се заснивају на доказима дефинисао 1990. године Институт за медицину Сједињених Америчких Држава у документу Clinical Practice Guidelines – Directions for a New Program. Те доказе на којима се заснивају препоруке аутори водича проналазе у резултатима великих мултицентричних студија, метаанализа и других студија које су утврдиле да је нека дијагностичка метода поуздана или нека терапијска метода ефикасна. Аутори водича анализирају савремену литературу и процењују поузданост доказа и на основу тога дефинишу препоруке за превенцију, дијагностиковање и лечење појединих болести прилагођене нашим специфичним условима и могућностима. Водичи не замењују клиничко расуђивање лекара, већ служе као подршка у доношењу одлука поштујући специфичност сваког болесника.
Квалитет сваког водича гарантују чланови радне групе, али и сви они који нацрт водича оцењују: рецензенти, истакнути стручњаци из области за коју је водич написан, чланови надлежних републичких стручних комисија и чланови Председништва и Комисије за водиче Академије. Сви они са много одговорности и пажње учествују у свим корацима током израде водича, свесни да ће се препоруке водича користити у пракси као препоруке струке, али и препоруке Министарства здраља које националне водиче издаје.
Израда водича и сви кораци у његовој процени и објављивању захтевају  и труд и време, а сав тај напор је бескористан ако се водичи не користе. Недавно је Академија спровела анкету међу члановима Српског лекарског друштва да провери да ли су наши лекари заинтересовани за водиче, и то посебно националне, као и да ли их користе. Анализа одговора је показала да 94% анкетираних лекара сматра да су водичи корисни за дијагностиковање  болести и лечење болесника, 91% њих користи водиче у пракси, а 75% лекара користи националне водиче. С друге стране, више од половине анкетираних лекара сматра да је обавештавање о новим националним водичима недовољно и да је то главни разлог зашто се водичи не користе. Резултати анкете обавезују на континуирану израду националних водича и на њихово редовно представљање. Стога председништво Академије о сваком новом водичу обавештава лекаре преко подружница Српског лекарског друштва, а Институт за јавно здравље Србије  „Др Милан Јовановић Батут” то чини преко мреже својих завода. Водичи се такође представљају на различитим програмима континуиране медицинске едукације. Верујемо да ће све то допринети да лекари примењују препоруке националних водича и да приступ заштити здравља и лечењу болести буде уједначен и усаглашен са најсавременијим ставовима медицине који се поштују у целом свету.

УВОД
Гојазност је хронична, прогресивна и рецидивирајућа болест која је попримила размере глобалне епидемије, захватајући практично све земље света, укључујући и Републику Србију. Данас је неспорно да гојазност није само естетски или индивидуални проблем, већ сложено хронично обољење које значајно нарушава здравље, квалитет живота и животни век оболелих особа.
Гојазност представља један од најзначајнијих фактора ризика за развој више од 200 придружених болести и стања, међу којима се посебно издвајају тип 2 дијабетес мелитус, кардиоваскуларне болести, артеријска хипертензија, дислипидемија, опструктивна апнеја у сну, масна болест јетре повезана са метаболичком дисфункцијом (МАSLD), као и бројне малигне болести. Последице гојазности не огледају се само у повећаном морбидитету и морталитету, већ и у значајном економском оптерећењу здравственог система и друштва у целини.
Према проценама Светске федерације за гојазност (World Obesity Federation), очекује се да ће до 2030. године у Србији приближно 27,8% одраслог становништва живети са гојазношћу. Процењује се да ће код мушкараца преваленција гојазности (ИТМ ≥ 30 kg/m²) износити 28,47% (916.029 особа), тешке гојазности (ИТМ ≥ 35 kg/m²) 6,11% (196.653 особе), а морбидне гојазности (ИТМ ≥ 40 kg/m²) 1,00% (32.076 особа). Код жена се очекује преваленција гојазности од 27,08% (931.769 особа), тешке гојазности 10,24% (352.432 особе), а морбидне гојазности 3,04% (104.501 особа).
Посебно забрињава чињеница да се у периоду од 2010. до 2030. године очекује просечан годишњи пораст преваленције гојазности од 1,7% код одраслих, док код деце тај пораст достиже чак 4,5% годишње. Ови подаци јасно указују на алармантан тренд раста гојазности у Србији, нарочито у дечјем и адолесцентном узрасту, што представља озбиљан јавно-здравствени изазов и захтева системски, мултидисциплинарни и дугорочни приступ.
Апсолутан број особа које живе са гојазношћу сведочи о огромном социјалном, здравственом и економском терету који ова болест намеће друштву. Због тога је неопходно укључивање свих релевантних чинилаца – здравственог система, образовних институција, медија, доносилаца одлука и шире друштвене заједнице – у спровођење свеобухватних мера превенције, раног препознавања и савременог лечења гојазности.
Посебан значај у овом процесу има континуирана едукација лекара примарне здравствене заштите, који су најчешће први здравствени професионалци који препознају проблем и започињу процес лечења особа са гојазношћу. Управо зато савремене препоруке и јасно дефинисани алгоритми дијагностике и лечења представљају неопходан алат у свакодневном клиничком раду.
Србија је свој први национални водич за превенцију и лечење гојазности објавила 2004. године. Национални водич из 2022. године представљао је значајан искорак у стандардизацији дијагностике и лечења гојазности у Републици Србији и био је у потпуности усклађен са тадашњим водећим међународним препорукама [1,2].
Међутим, последњих неколико година донело је највеће промене у области лечења гојазности у последњих неколико деценија. Развој нових фармаколошких терапијских опција, пре свега агониста рецептора за GLP-1, двоструких GIP/GLP-1 агониста, као и других лекова у напредним фазама клиничког развоја, значајно је променио могућности лечења и исходе код особа које живе са гојазношћу. Истовремено, објављени су резултати бројних студија које су показале не само значајно смањење телесне масе већ и повољан утицај на кардиоваскуларне исходе, метаболичке компликације и квалитет живота пацијената.
Поред тога, дошло је и до значајних промена у индикацијама за метаболичку и баријатријску хирургију. Нове препоруке међународних стручних друштава прошириле су критеријуме за хируршко лечење гојазности, препознајући његову улогу не само у лечењу тешке гојазности већ и у управљању метаболичким компликацијама болести. Ове промене захтевале су ревизију постојећих препорука и њихово усклађивање са савременим доказима.
Из наведених разлога приступило се ажурирању националног водича из 2022. године. Ово издање обухвата најновија научна сазнања о патофизиологији гојазности, нову концепцију процене ризика и компликација,нову дефиницију гојазности,  савремене фармаколошке терапијске могућности, ажуриране препоруке за метаболичку и баријатријску хирургију, као и интегрисани мултидисциплинарни приступ лечењу особа које живе са гојазношћу. Циљ овог ажурираног издања јесте да здравственим радницима у Републици Србији обезбеди поуздан, практичан и научно утемељен водич за свакодневни клинички рад.
Републичка стручна комисија за ендокринологију, након детаљне анализе и стручне евалуације, прихватила је овај водич и са пуним уверењем препоручује његову примену у свакодневној клиничкој пракси у Републици Србији. Уверени смо да ће овај документ значајно допринети унапређењу квалитета здравствене заштите особа са гојазношћу и представљати важан корак у борби против једног од највећих здравствених изазова савременог доба.
Председник Радне групе за израду водича за лечење гојазности
Проф. др Мирјана Шумарац-Думановић,













ЗБИРНИ ПРЕГЛЕД ПРЕПОРУКА
Приступ пацијенту са гојазношћу	
	1
	Здравствени радници треба да процене сопствени став по питању гојазности као болести и могући утицај тог става на лечење гојазности (Ниво доказа I, степен препоруке A)

	2
	Здравствени радници могу да препознају препреке код пацијента које могу да утичу на здравље и понашање људи са гојазношћу (Ниво доказа II , степен препоруке Б)

	3
	Здравствени радници треба да избегавају увредљиве и осуђујуће речи (Ниво доказа I, степен препоруке А), фотографије (Ниво доказа II, степен препоруке) и поступке ( Ниво доказа II, степен препоруке В) у раду са особама са гојазношћу


	4

	Препоручујемо да здравствени радници избегавају претпоставке да пацијент има болест или притужбе у вези са својом телесном масом (Ниво доказа III, степен препоруке В)


	
	1
	Препоручујемо да лекар пита пацијента да ли има проблема приликом купања, облачења, неге стопала, након дефекације или уринирања ( Ниво доказа III, степен препоруке В)

	2
	Препоручујемо да лекар пита пацијента да ли је вољан и способан да буде физички активан (Ниво доказа  III,  степен препоруке В)

	3
	Препоручујемо да лекар узме детаљну анамнезу да би установио узрок гојазности (Ниво доказа IV,  степен препоруке Г)


Процена способности пацијента са гојазношћу да учествује у активностима током лечења


Поступак приликом дијагностике гојазности
	1
	Предлажемо да се свим пацијентима измери телесна маса (ТМ) и висина (ТВ) да се израчуна индекс телесне масе (ИТМ). Мерење обима струка може да пружи додатне информације о постојању централне гојазности, нарочито ако је ИТМ <30кг/м2. (Ниво доказа II, степен препоруке В,)

	2
	Препоручујемо да се свим пацијентима измери крвни притисак, одреди концентрација глукозе у крви, липидни статус, трансаминазе и евентуално ултразвучни преглед абдомена да се утврди могуће постојање стеатозне јетре. (Ниво доказа IV, Степен препоруке В)

	3
	Препоручујемо да смањење телесне масе код гојазности буде кључ за успостављање хормонске равнотеже (Ниво доказа IV, степен препоруке Г)

	4
	Препоручујемо да се узму у обзир лекови и дијететски суплементи који ометају хормонски баланс и утичу на телесну масу (Ниво доказа III, степен препоруке В)

	5
	Препоручујемо да се размотре психијатријски лекови који могу да допринесу повећању телесне масе (Ниво доказа II, степен препоруке Б)

	6
	Препоручујемо да се применом метформина и бихејвиоралне терапије превенира повећање телесне масе код пацијената који узимају антипсихотике који повећавају телесну масу. (Ниво доказа I, степен препоруке А)

	7
	Препоручујемо код свих пацијената са гојазношћу тестирање функције штитасте жлезде (Ниво доказа V, степен препоруке Г)

	8
	Препоручујемо да се тестирање на хипотиреозу обавља одређивањем ТSH; ако је ТSH повишен, одредити FТ4 и ТPOAt (Ниво доказа V, степен препоруке Г)

	9
	Не препоручујемо рутинско мерење FТ3 код пацијената са повишеним ТSH (Ниво доказа V, степен препоруке Г)

	10
	Предлажемо да референтне вредности за особе са гојазношћу буду исте као и за нормално ухрањене (Ниво доказа V, степен препоруке Г)

	11
	Не препоручујемо употребу хормона штитасте жлезде за лечење гојазности, у случају нормалне функције штитасте жлезде (Ниво доказа V, степен препоруке Г)

	12
	Препоручујемо да се хипертиреотропинемија (повишен ТSH и нормалан FТ4) не лечи у циљу смањења ТМ (Ниво доказа V, степен препоруке Г)

	13
	Предлажемо да се код доношења одлуке о лечењу хипотиреозе са позитивним ТPOAt, узме у обзир старост пацијента са гојазношћу (Ниво доказа V, степен препоруке Г)

	14
	Предлажемо да се ултразвук штитасте жлезде не ради рутински, без обзира на функцију штитасте жлезде (Ниво доказа V, степен препоруке Г)

	15
	Препоручујемо да се тестирање хиперкортизолемије не ради рутински (Ниво доказа V, степен препоруке Г)

	16
	Код пацијента са клиничком сумњом на хиперкортизолемију одредити концентрацију кортизола (Ниво доказа V, степен препоруке Г)

	17
	Препоручујемо да се пацијентима који се упућују на хируршко лечење гојазности, баријатријску операцију, одреди концентрација кортизола

	18
	Предлажемо да референтне вредности кортизола за особе са гојазношћу буду исте као и за нормално ухрањене (Ниво доказа V, степен препоруке Г)

	19
	Препоручујемо да се на хиперкортизолемију не тестирају пацијенти који користе  кортикостерoиде

	20
	Ако је потребно тестирање хиперкортизолемије, препоручујемо за први скрининг, преконоћни тест супресије, применом 1мг дексаметазона

	21
	Ако је преконоћни тест супресије позитиван, препоручујемо одређивање кортизола у 24 часовном урину или у пљувачки

	22
	Код пацијената са хиперкортизолемијом измерити концентрацију АCTH и извршити даљу дијагностику узрока хиперкортизолемије

	23
	Лечење ендогене хиперкортизолемије, у већини случајева не нормализује  ИТМ

	24
	Препоручујемо да се рутински не ради биохемијско тестирање хипогонадизма код мушкараца са гојазношћу али да се истражују кључни клинички знаци хипогонадизма

	25
	Код мушкараца са клиничким карактеристикама хипогонадизма предлажемо да се уради мерење укупног и слободног тестостерона, SHBG, FSH и LH

	26
	Предлажемо да се за референтну вредност тестостерона узме вредност тестостерона прилагођена узрасту (Ниво доказа V, степен препоруке Г)

	27
	Препоручујемо да се нагласи важност смањења ТМ за обнављање еугонадизма код пацијената са биохемијским и клиничким хипогонадизмом.

	28
	Предлажемо лечење тестостероном ако не може да се постигне смањење ТМ и ако биохемијски хипогонадизам траје, али треба узети у обзир контраиндикације за ову терапију као и искључење других узрока хипогонадизма. Само присуство гојазности није довољан разлог за надокнаду тестостерона (Ниво доказа V, степен препоруке Г)

	29
	Предлажемо лечење тестостероном у циљу нормализације концентрације тестостерона (Ниво доказа V, степен препоруке Г)

	30
	Предлажемо да се прекине терапија тестостероном ако се клинички симптоми хипогонадизма не побољшавају упркос нормализацији биохемијских параметара после 6-12 месеци (Ниво доказа V, степен препоруке Г)

	31
	Не препоручујемо терапију тестостероном ако је циљ лечења хипогонадизма лечење неплодности (Ниво доказа V, степен препоруке Г)

	32
	Препоручујемо да се рутински не ради биохемијско тестирање гонадне дисфункције код жена са гојазношћу (Ниво доказа V, степен препоруке Г)

	33
	Предлажемо да се процени функција гонада код жена са поремећајем менструалног циклуса и хроничном ановулацијом и/или неплодношћу

	34
	За процену менструалне неправилности предлажемо да се одреди концентрација LH, FSH, укупног тестостерона, СХБГ, андростендиона, естрадиола, 17 хидроксипрогестерона и пролактина. Ако је менструални циклус неправилан, али донекле предвидљив, предлажемо да се узорковање крви врши у раној фоликуларној фази циклуса

	35
	За процену ановулације предлажемо мерење LH, FSH, естрадиола, прогестерона и пролактина у раној фоликуларној фази циклуса и прогестерона у средини лутеалне фазе.

	36
	Код клиничких карактеристика синдрома полицистичних јајника (PCOS) предлажемо да се одреди концентрација укупног и слободног тестостерона, андростендиона, СХБГ и глукозе. Додатно предлажемо да се испита морфологија јајника помоћу ултразвучног прегледа

	37
	Предлажемо започињање терапију метформином код жена са PCOS које имају и метаболички синдром (Ниво доказа V, степен препоруке Г)

	38
	Препоручујемо да се не почиње терапија метформином само у циљу смањења ТМ

	39
	Препоручујемо да се не почиње надокнада естрогена код особе са гојазношћу и жена у постменопаузи само са циљем смањења ТМ (Ниво доказа V, степен препоруке Г)

	40
	Препоручујемо да се не ради рутински тестирање IGF-1/GH (хормон раста) код пацијената са гојазношћу (Ниво доказа V, степен препоруке Г)

	41
	Предлажемо да се тестирање IGF-1/GH врши само код пацијената са сумњом на хипопитуитаризам (Ниво доказа V, степен препоруке Г)

	42
	Препоручујемо да се GH не користи за лечење гојазности код пацијената са нормалном концентрацијом GH (Ниво доказа V, степен препоруке Г)

	43
	Предлажемо да се не ради рутинско одређивање витамина Д код пацијената са гојазношћу ((Ниво доказа V, степен препоруке Г)

	44
	Предлажемо да се не ради рутинско одређивање паратиреоидног хормона код пацијената са гојазношћу (Ниво доказа V, степен препоруке Г)

	45
	Препоручујемо да се не одређују рутински лептин и грелин, осим ако не постоји сумња на синдромску гојазност

	46
	Предлажемо размотрање секундарних узрока хипертензије у случају хипертензије резистентне на терапију

	47
	Препоручујемо да се пацијентима израчуна Едмонтонов скор у процени и претпоставци очекиваног ефекта баријатријске операције на ремисију дијабетеса типа 2 (Ниво доказа V, степен препоруке В)



Препоруке за исхрану
	1
	Препоручујемо да се препоруке за исхрану прилагоде сваком пацијенту, у зависности од енергетских потреба, у складу са културолошким елементима и прихватљивошћу  за пацијента на дуже време (Ниво доказа V, степен препоруке Г) и да буду препоручене од стране сертификованог дијететичара/дијетолога са циљем смањења телесне масе, обима струка, гликемије, липидског статуса и крвног притиска (Ниво доказа I, степен препоруке А)

	2
	Пацијенти са гојазношћу и оштећеном глукозном толеранцијом треба променом животних навика да смање телесну масу 5-7%, да би побољшали гликорегулацију, крвни притисак и липидски статус, смање инциденце типа 2 дијабетеса, микроваскуларних компликација, кардиоваскуларних и осталих узрока смрти (Ниво доказа I, степен препоруке А)

	3
	Пацијенти са типом 2 дијабетеса треба да смањењем телесне масе 7-15% повећају шансу за ремисију дијабетеса и смање инциденце нефропатије, опструктивне апнее у сну и депресије (Ниво доказа I, степен препоруке А).



Препоруке за aеробну физичку активност (30-60 минута умерене физичке активности већи број дана у недељи или најмање 180 минута недељно) 
	1
	Пацијентима који су недовољно смањили телесну масу (Ниво доказа II, степен препоруке Б)

	2
	Пацијентима који су смањили количину висцералне и ектопичне масти у јетри или око срца, без смањења телесне масе (Ниво доказа I, степен препоруке А)

	3
	Пацијентима који треба да одржавају постигнуто смањење телесне масе (Ниво доказа II, степен препоруке Б)

	4
	Пацијентима који треба да повећају кондицију и покретљивост (Ниво доказа II, степен препоруке Б)




Медикаментна терапија гојазности
	1
	Фармакотерапија гојазности (лираглутид,  семаглутид, тирзепатид или налтрексон/бупропион ) се укључује код пацијената са индексом телесне масе ≥ 30 кг/м2 или ≥ 27 кг/м2 са коморбидитетима гојазности у комбинацији са медицинском нутритивном терапијом, физичком активношћу, психолошким интервенцијама и баријатријском/метаболичком хирургијом (Ниво доказа II, степен препоруке Б)

	2
	Фармакотерапија може да се користи за одржавање губитка телесне масе који је постигнут променама животних навика и за спречавање поновног добијања у телесној маси (лираглутид 3,0мг, семаглутид 2.4мг, тирзепатид, налтрексон/бупропион) (Ниво доказа II, степен препоруке Б)

	3
	За особе које имају дијабетес тип 2 и ИТМ ≥ 27 кг/м2, фармакотерапија  може да се користи заједно са променама животних навика ради губитка телесне масе у контроли гликемије: лираглутид 3,0 мг, семаглутид 2.4мг, тирзепатид (Ниво доказа I, степен препоруке А), комбинација налтрексон/бупропион (Ниво доказа II, степен препоруке Б)

	4
	Фармакотерапија може да се препоручи у комбинацији са променама животних навика особама које имају предијабетес и прекомерну телесну масу или гојазност (ИТМ > 27 кг/м2) за одлагање или превенцију дијабетеса типа 2: лираглутид 3,0 мг , семаглутид 2.4мг, тирзепатид (Ниво доказа II, степен препоруке Б)

	5
	Не предлаже се употреба лекова који се издају на рецепт или без рецепта (ОТЦ) осим оних одобрених за лечење гојазности (Ниво доказа V, степен препоруке Г)

	6
	За особе који имају прекомерну телесну масу или гојазност, предлаже се фармакотерапија за друга здравствена стања, која не утиче на повећање телесне масе (Ниво доказа V, степен препоруке Г)



Припрема и праћење пацијената пре и после баријатријске хирургије
	1
	Пре баријатријске хирургије је неопходна комплетна медицинска и нутритивна евалуација пацијената, евентуална корекција нутритивних дефицита и смањење телесне масе најмање 5% у преоперативном периоду (Ниво доказа V, степен препоруке Г)

	2
	Езофагогастродуоденоскопија је обавезна пре доношења одлука о врсти баријатријске процедуре (Ниво доказа I, степен препоруке Г)

	3
	Скрининг за опструктивну апнеу у сну-ОСАС,код пацијената којиимају клиничке симпроме ОСАС (Ниво доказа V, степен препоруке Г)

	4
	Престанак пушења у циљу смањења периоперативних и постоперативних компликација (Ниво доказа  II, степен препоруке B)

	5
	Баријатријска хирургија се разматра код пацијената са ИТМ ≥ 35кг/м2 или ≥30кг/м2 и бар једним коморбидитетом везаним за гојазност чије побољшање се очекује после операције (IFSO) (Ниво доказа  II, степен препоруке B)
Баријатријска хирургија се разматра код пацијената са ИТМ ≥ 40кг/м2 или ≥35кг/м2 са најмање једним коморбидитетом везаним за гојазност и код пацијената са ИТМ ИТМ≥ 30кг/м2 са незадовољавајућимом регулацијом дијабетеса типа 2 на медикаментној терапији (EASO)

	6
	Дуготрајно смањује смртност од свих узрока (Ниво доказа  II, степен препоруке B)

	7
	Обезбеђује дуготрајно веће смањење телесне масе у поређењу са фармакотерапијом (Ниво доказа I, степен препоруке A)

	8
	Индукује ремисију дијабетеса типа 2, сама или у комбинацији са потентним медикаментима (Ниво доказа  II, степен препоруке B)

	9
	Побољшава дуготрајну ремисију обољења везаних са гојазношћу као што су дислипидемија, хипертензија, стеатоза јетре и неалкохолни стеатохепатитис (Ниво доказа III, степен препоруке В)

	10
	Препоручујемо да избор баријатријске процедуре врши тим лекара који чине конзилијум за баријатријске операције (Ниво доказа V, степен препоруке Г)

	11
	Прве године се пацијент, са лабораторијским налазима, на 6 месеци контролише код ендокринолога који га је припремао за баријатријску операцију. Од друге године се контролише једном годишње, а након пет година од операције се прати код лекара опште медицине, под условом да су ови лекари за то обучени. Препоручује се да се пацијенту на примарном нивоу здравствене заштите једном годишње ураде основне анализе крви, дају дијететске препоруке и прати телесна маса.  (Ниво доказа  II, степен препоруке B)

ЗАШТО ЈЕ ПОТРЕБАН НОВИ ВОДИЧ ЗА ГОЈАЗНОСТ?

•	Повећана је преваленција гојазности
•	Здравствени радници се не осећају довољно оспособљеним за лечење гојазности
•	Постоји недостатак препознавања гојазности као хроничне болести
•	Од претходног Националног водича за гојазност (2022) променио се алгоритам лечења гојазности, појавили су се нови лекови и измењени су критеријуми за дијагнозу гојазности као и критеријуми за баријатријску хирургију.
Први контакт пацијената са гојазношћу је са лекаром опште медицине, чија је континуирана едукација од велике важности због комплексности самог обољења. Овај водич има за циљ да пружи лекарима на примарном здравственом нивоу смернице за препознавање, дијагностику и лечење особе са гојазношћух пацијената, са нагласком на практичан приступ, у чијем је средишту пацијент.  Комуникација и мотивишући (подстичући) разговор са пацијентом, препознавање његове жеље за променом, као и едукација која омогућава адекватно лечење пацијента су основа водича који истиче важност избегавања стигматизације, која може да утиче на губитак самопоуздања и избегавање лечења. 
Контрола психолошких аспеката болести, као што је прихватање представе о свом телу и квалитет живота пацијената не смеју бити запостављени. Коначно, овде су дата и разматрања у којима кључ успешног лечења гојазности није велики губитак телесне масе (ТМ) у најкраћем могућем временском периоду, него одрживост постигнутог смањења 
масне масе тела. Сугерише се да је 5–10 % губитка телесне масе довољно да омогући значајне здравствене добробити кроз смањење коморбидитета. Смањење обима струка требало би да се сматра важнијим од самог губитка ТМ, пошто је смањење обима струка повезано са редукцијом висцералног масног ткива и повезаних кардиометаболичких ризика. Напослетку, превенција повратка ТМ је камен темељац дугорочног лечења, у оквиру свих интервенција које су у употреби (бихејвиорални, фармаколошки и хирушки вид лечења). 
Гојазност је велики јавноздравствени проблем због повезаности са повећањем здравствених и других трошкова друштва. Преваленца болести је глобално у сталном порасту, поготову у земљама са ниским и средње-ниским примањима. Стога, напредак у лечењу гојазности у примарној здравственој заштити је есенцијалан зарад контроле коморбидитета и повезаних трошкова, као и побољшања квалитета живота пацијената. Бројни водичи за лечење гојазности су објављени у Европи, САД, Аустралији и Канади [3,4]. 
Оформљени су и национални водичи који у разматрање узимају и различитости, специфичности и културалне разлике сваке државе. Без обзира на то, свеукупна глобална стандардизација и хармонизација третмана гојазности остаје још увек недостижна. Један од проблема је тај што се водичи користе од стране различитих специјалиста и стручњака у оквирима јавног здравља. Ови потоњи се фокусирају на лечење гојазности целокупне нације (или велике групе), док специјалности, као што су ендокринолози и акушери, захтевају водиче за третман хетерогених индивидуа са гојазношћу. Све ово сугерише да водичи морају бити прилагођени различитим нивоима едукације у здравству и специјалностима које их користе. 
Међу медицинским професионалцима, лекари опште медицине су у првим редовима откривања болести и лечења у склопу примарне здравствене заштите, пошто су они прво место контакта за одрасле људе са гојазношћу. Начин на који лекар комуницира са пацијентом је од круцијалне важности за успостављање добре сарадње у терапији. На овај начин лекари опште медицине имају кључну улогу у лечењу гојазности, иако су они свесни да је гојазност такође и социјални проблем који захтева политичке одлуке, које се односе на регулативу хране и промене многих аспеката животне средине.
Циљ овог водича је да омогући концизан, практичан, према пацијенту оријентисан приступ лекара на примарном нивоу здравствене заштите, уз коришћење доказа заснованих на експерименталним и клиничким студијама. 
Због прегледности, водич је често форматизован у виду набрајајућих листа или теза.
Ове смернице се могу лако применити у свакодневној пракси. Свеобухватни синопсис процеса лечења гојазности, развијен у овом тексту је приказан на цртежу број 1. Различити приступи лечењу гојазности, укључујући лекове за смањење ТМ и баријатријску хирургију базирају се на доброј комуникацији са пацијентом, мотивацији, објективној клиничкој евалуацији и бихевиоралној терапији. 



КОМУНИКАЦИЈА У СКЛОПУ ЛЕЧЕЊА ГОЈАЗНОСТИ КОД ОДРАСЛИХ
Фокус у овом делу водича је усмерен ка комуникацији са лекарима опште медицине и едукацији пацијената. Здравствени радници прво треба да процене сопствени став по питању гојазности као болести и могући утицај тог става на лечење гојазности. Исправан став према особама са гојазношћу је неопходан да би могли да препознају препреке које могу да утичу на здравље и понашање људи са гојазношћу. У разговору са пацијентом треба да избегавају претпоставке да пацијент има болест или притужбе у вези са својом телесном масом али је потребно да пита пацијента да ли има проблема приликом купања, облачења, неге стопала, након дефекације или уринирања, да ли је вољан и способан да буде физички активан [5]. 

Цртеж 1. Свеобухватни синопсис процеса лечења гојазности 

Пацијент који је дошао због гојазности
Пацијент који је дошао због другог здравственог проблема
ЛЕЧЕЊЕ ПАЦИЈЕНТА С ГОЈАЗНОШЋУ
Избегавати осуду, понижавање, показати емпатију и мотивациони приступ
Питати пацијента за дозволу да разговарате о његовој телесној маси
Проценити спремност за промену животних навика важних за лечење гојазности
Евалуација личне и породичне историје гојазности, животних навика, претходног лечења и разлоге неуспеха
Установити постојање и степен коморбидитета
Дефинисати реалне циљеве лечења 
Ако установите поремећај исхране, сложену етиологију гојазности, неуспех ранијег лечења, упутите пацијента у Центар за лечење гојазности
Ако пацијент има ИТМ >40кг/м2 или >30кг/м2 уз коморбидитете и неуспех претходног лечења, разматра се баријатријска хирургија
Лечење комрбидитета је приоритет
Одлука о начину лечења
                        Медицинска нутритивна терапија и физичка активност 


Психолошка подршка               Фармакотерапија                         Баријатријска хирургија

Избегавање стигматизације 

Као што је приказано у алгоритму (цртеж 1), комуникација је фундаментална у лечењу гојазности. Морамо истаћи да је дискриминација и стигматизација пацијената са гојазношћу изненађујуће честа у склопу пружања здравствене заштите. То такође укључује лекаре опште медицине, специјалисте за гојазност, психијатре, психологе, акушере, дијетологе и медицинске сестре [6-8]. 

ПРЕПОРУКЕ:  Приступ пацијенту са гојазношћу
	1
	Здравствени радници треба да процене сопствени став по питању гојазности као болести и могући утицај тог става на лечење гојазности (Ниво доказа I, степен препоруке A)

	2
	Здравствени радници могу да препознају препреке код пацијента које могу да утичу на здравље и понашање људи са гојазношћу (Ниво доказа II , степен препоруке Б)

	3
	Здравствени радници треба да избегавају увредљиве и осуђујуће речи (Ниво доказа I, степен препоруке А), фотографије (Ниво доказа II, степен препоруке) и поступке ( Ниво доказа II, степен препоруке В) у раду са особама са гојазношћу


	4

	Препоручујемо да здравствени радници избегавају претпоставке да пацијент има болест или притужбе у вези са својом телесном масом (Ниво доказа III, степен препоруке В)


	

Приступи у лечењу гојазности су приказани у Табели 1.


Табела 1. Приступи у лечењу гојазности
	Приступи/мере које су предузете	
	Објашњења/разлози


	Побољшање комуникације и мотивације
	Мотивација је есенцијална за адхеренцу у лечењу; спремност за промену ће бити испитана користећи мотивациони интервју

	Избегавање стигматизације у склопу пружања здравствене заштите
	Стигматизација је веома честа у току пружања здравствене заштите. Последице су пораст  поремећаја исхране, које додатно погоршавају степен гојазности, као и повећање депресивности, суицидалних мисли и у најгорим случајевима суицид; Стигматизација се може смањити уз коришћење мотивационог интервјуа (разговора)

	Мерење обима струка                            
	Добар индикатор висцералне масти и користан предиктор кардиометаболичких болести. Може бити мерен у регуларним интервалима зарад праћења редукције висцералне масти. Обим струка контролисати једном месечно у циљу праћења промене ТМ

	Лечење коморбидитета                           
	Коморбидитети морају бити третирани приоритетно, највише кардиометаболичке болести, зарад смањења морталитета

	Укљученост мултидисциплинарног тима        
	Мултидисциплинарни тим (ужи специјалиста за лечење гојазности, нутрициониста, дијететичар, специјалиста који се бави физичком активношћу, психијатар или психолог, медицинска сестра и пацијентов лекар опште медицине) је много ефикаснији; овај тим мора бити умрежен;

	Процена губитка у телесној маси               
	5-10% губитка ТМ у односу на почетну, за три, односно шест месеци је довољно да смањи коморбидитете

	Повећање физичке активности   
	Пацијенти који су физички активни имају нижи морталитет, посматрајући све етиологије, у односу на седентарне пацијенте са нормалном телесном масом. Додатно, редовна физичка активност смањује могућност повратка ТМ

	Избегавање осцилација у телесној маси       
	Након губитка ТМ, посебна пажња мора бити усмерена ка одржавању оствареног степена редукције ТМ, спречавању пораста ТМ и осцилације исте. Пацијенти би требало да се мере приближно на две недеље, ако се ТМ 3-4 кг у кратком временском периоду, требало би да се обрати изабраном лекару зарад даљег третмана



Mноге студије су показале да стигматизација често настаје у различитим срединама, попут радног места, у јавности, у медијима, међу члановима породице и пријатељима, као и у срединама у којима се то најмање очекује – у здравственим установама. Одређен број лекара опште медицине и специјалиста у лечењу гојазности сматра да су особе са гојазношћу лење, несарадљиве, слабе воље, неинтелигентне, са мањком жеље за променом, па чак и неискрене. Многи пацијенти се осећају одбачени од стране здравствених радника, те избегавају даље консултације и лечење. Изложене фотографије особа са гојазношћу могу да буде схваћено као провокација и увреда. Последице стигматизације су озбиљне: учесталија појава поремећајa исхране, смањење физичке активности што води ка даљем погоршању гојазности, као и повећању депресивности, суицидалним мислима или у најгорем случају суициду [8,9], (Табела 2). 
 

Табела 2. Потенцијалне последице стигматизације пацијената са гојазношћу
	1. Повишен ризик од депресивности

	2. Ниско самопоуздање

	3. Лоша перцепција сопственог тела

	4. Повећана шанса појаве поремећаја у исхрани и преједања

	5. Избегавање бављења физичком активношћу

	6. Додатно повећање телесне масе

	7. Избегавање тражења медицинске консултације 

	8. Суицид


	

Да би се избегло компромитовање лечења особа са гојазношћу, негативни ставови медицинских професионалаца могу да се промене предузимањем следећих активности: 


	· Омогућити добродошлицу пацијенту у свет здравствене заштите са емпатијом и без икакве осуде или наклоњености

	· Разумевање да је особа са гојазношћу већ хронично изложена негативним искуствима са здравственим радницима у погледу њихове ТМ

	· Препознавање да је гојазност мултифакторска болест изазвана индивидуалним и факторима средине и није у потпуности под свесном контролом

	· Настојање да се избегавају употребе недоличних или повређујућих речи у сврху одржавања позитивног, конструктивног и потпомажућег односа са пацијентом

	· Првобитно питати да ли је пацијент жељан да поприча о сопственој телесној маси, пре саме дискусије која се тиче гојазности, поготово у случају кад пацијент није иницијално дошао због тога

	· Семантички, битно је да се говори о „пацијенту са гојазношћу“ не о „гојазном пацијенту“; то ће бити мање стигматизујуће перципирано од стране пацијента



У свакодневној пракси, следеће поруке и алатке могу бити коришћене у комуникацији са пацијентима:

	У погледу технике комуникације, мотивишући разговор помаже пацијенту да се промени 

	Одређена неадекватна терминологија и изрази коришћени у комуникацији са пацијентом са гојазношћу (повређујући, осуђујући, критички говор) могу да буду девастирајући и довести до компромитовања даљег лечења

	Испитати све могуће узроке здравствених проблема, не фокусирати се само на телесну масу саму по себи

	Помоћи пацијенту у одабиру скромних и реалистичних циљева (корак по корак), напомињујући да чак и мали губитак у тежини (5-10% иницијалне масе) доводи до корисних ефеката на коморбидитете (кардиометаболички ризици нпр.)

	Фокусирати се на позитивне промене у понашању више него на притисак или обавезу да се смањи маса. На пример, сугерисати промене као што су већа конзумација воћа и поврћа и повећање физичке активности

	Смањење обима струка може бити и битније од губитка ТМ по себи

	Самоувереност, сопствена афирмација, слика сопственог тела и испуњеност су есенцијални проблеми



Мотивациони разговор 
Мотивација је једна од кључних мера успеха лечења гојазности (попут адхеренце прописаном начину лечења). Мотивација је есенцијална уколико постоји настојање да се промене у понашању одрже кроз дуг временски период. Мтивациони разговор (МР) је веома ефикасна техника у комуникацији, неосуђујућа, са колаборативним стилом дискусије који дозвољава оснажење пацијентове мотивације и стимулације ка промени у понашању.
Како да адекватно комуницирамо са пацијентом, са дозом емпатије и осетљивости кроз МР?
	· Циљ је да се створи пријатна и топла атмосфера која се базира на обостраном поверењу, тако да се пацијент осећа опуштено и комфорно, уз изградњу снажне терапеутске сарадње

	· Тоналитет МР је у потпуности емпатичан и подстичући, без икаквих предрасуда или наклоњености, уз коришћење разумљиве терминологије

	· Пацијент са гојазношћу бира, уз помоћ лекара опште медицине, одговарајуће промене у специфичним областима у оквиру којих би он/она хтели да започну промене у понашању. Право партнерство се формира са лекаром опште медицине

	· Суочавање са било каквом потенцијалном променом природно доводи до амбивалентности (неодлучности). Лекар има могућност да помогне пацијенту да разреши његову/њену амбивалентост у смеру промене у понашању, помоћу слушања са разумевањем и помоћу отворених питања. Лекар може да успостави баланс у одлучивању тако што прво постави питања везана за негативне аспекте потенцијалне промене, потом питања везана за позитивне аспекте промена, уз настојање да позитивних аспеката буде више



Приторитет је разрешити недоумице пре почетка програма лечења (Табела 3).
Табела 3. Корисна питања за повећање мотивације пацијента за промену
	· Можемо ли попричати о вашој телесној тежини (маси)?

	· Шта ви мислите о својој телесној тежини (маси)?  

	· Колико је вама важно да промените ваше навике у овом моменту?

	· Колико сте сигурни у себе да можете направити промену у вашем стилу живота?

	· Постоје ли одређени стресни догађаји у вашем животу који би били баријера у вашем настојању да направите промену?

	· Ако се одлучите да направите промену, шта бисте променили?

	· Које би биле две до три предности који би проистекле из промена?

	· Ако се одлучите за промену, како бисте то урадили?

	· Како вам наша дискусија помаже да направите следећи корак? Како видите даљу сарадњу?

	· Шта за вас значи здрава и правилна исхрана?

	· Да ли константно осећате глад или ситост?

	· Да ли једете када вам је досадно, када сте под стресом или када сте тужни?

	· У које доба дана би вам највише одговарало да будете физички активни?

	· Шта за вас значи физичка активност?

	· Који тип физичке активности вам прија или вам је некад пријао?

	· Који су разумни циљеви које можете себи поставити везано за вашу телесну масу?

	· Са којим променама бисте кренули?

	· Каква би вам помоћ требала да постигнете своје циљеве?





	1
	Препоручујемо да лекар пита пацијента да ли има проблема приликом купања, облачења, неге стопала, након дефекације или уринирања ( Ниво доказа III, степен препоруке В)

	2
	Препоручујемо да лекар пита пацијента да ли је вољан и способан да буде физички активан (Ниво доказа  III,  степен препоруке В)

	3
	Препоручујемо да лекар узме детаљну анамнезу да би установио узрок гојазности (Ниво доказа IV,  степен препоруке Г)


Процена способности пацијента са гојазношћу да учествује у активностима током лечења

Три су кључа за потенцијални успех:
1. Ниво схватања битности промене мора бити висок
2. Пацијент осећа поверење у сопствену могућност да промени навике
3. Ово је прави је тренутак за промену навика

Други битан проблем је како покренути тему везану за прекомерну ТМ/гојазност у току саветовања. Бројне студије истичу да пацијенти са гојазношћу више преферирају термине попут телесне масе и ИТМ када се говори о гојазности за разлику од термина попут дебљина, вишак масти и гојазност, који им не пријају.
Корисно је дати примере општих, практичних питања које лекар опште медицине може поставити у току прегледа. Ова питања подстичу и помажу повећању мотивације да се изврши промена.





КЛИНИЧКА ЕВАЛУАЦИЈА ОДРАСЛИХ ПАЦИЈЕНАТА СА ГОЈАЗНОШЋУ

Водич за адекватну клиничку евалуацију одраслих пацијената са гојазношћу је укључен у Европске смернице за лечење гојазности код одраслих објављене 2015. године, као и  Швајцарски концензус о гојазности из 2016. Године, каои најновије смернице из 2026.године. Клиничка евалуација укључује анамнезу о гојазности, физикални преглед, процену животних навика, психолошки статус и лабораторијско испитивање  [9-19].

Aнамнеза
Узимање података о историји болести код пацијената са гојазношћу може бити сажето у 12 тачака:
	· Пацијентови разлози за лечење, очекивања и мотивација да се промени

	· Утврђивање да ли гојазност датира још из детињства или је скорашња и испитивање генетских фактора, егзогених стимулуса и догађаја који су довели до добитка у ТМ или до значајнијег варирања у истој. 

	· Утврђивање разлога за гојазност: лекови, трудноћа, смањење физичке активности, поремећаји исхране, психолошки проблеми, запостављање у детињству, друге болести које узрокују гојазност итд. Независан показатељ промене ТМ је и промена у величини одеће током адултног периода. Неопходно је утврдити у којој је фази је пацијент тренутно: губљење или добијање у ТМ (динамична фаза) или има стабилну ТМ (фаза одржавања). Ако је у динамичној фази, ТМ мора бити стабилизована да би се започела њена редукција

	· Евалуација претходних третмана и њихових ефеката, као што су типови дијета за мршаљење, цикличне промене у ТМ (јо-јо ефекат), успех и неуспех као и став фамилије и пријатеља (или „саботера“ дијете)

	· Дефинисање професионалног и породичног начина живота у погледу физичке активности (организована спортска активност, време одмора, физичка активност, одржавање активности) као и неактивности и седентарног понашања. Додатно, губитак посла, ступање у брак (или развод) или пролазак кроз сетни период живота такође могу бити окидач за добијање у ТМ

	· Испитивање породичне анамнезе у потрази за гојазношћу, кардиометаболичким обољењима и малигнитетима везаним за гојазност

	· Процена психолошког утицаја негативне слике тела на пацијентово самопоуздање. Разговор о жељеној ТМ и слици сопственог тела, жељеној брзини смањења ТМ. Нереални циљеви попут мршављења од 5-10 кг у периоду од 10-14 дана представљају лош прогностички фактор

	· Процена постојања поремећаја исхране (преједање, хиперфагија, булимија), депресије, анксиозности, стреса, смањеног квалитета спавања и социјалних аспеката (породичне везе)

	· Процена уноса хране и профила понашања: Шта и како једете? Са ким? Где једете, код куће или негде другде, за столом, гледајући телевизију, користећи смартфон или таблет, слушајући радио? Каква је структура, трајање, време и садржај оброка, величина порције и број порција које се поједу у току оброка, нутритивне грешке, конзумација заслађених пића или алкохола

	· Битно питање за пацијента: Да ли једете са будном пажњом? Процена психолошких сензација глади и ситости, колико брзо једе, да ли осећа задовољство током оброка. Учесталост грицкања, једење током ноћи итд. 



Главни етиолошки фактори (подељени на ендогене и егзогене) могу бити испитани путем анамнезе (Табела 4).
Табела 4. Етиолошки фактори гојазности
	Ендогени фактори
	Егзогени фактори

	Генетска предиспозиција
	Околина

	Епигенетика
	Занимање

	Породични порфил
	Стил живота

	Физиолошка стања (нпр. трудноћа)
	Енергетски унос (храна и пиће)

	Ендокрини поремећаји

	Хипотиреоидизам, хиперкортицизам,  
             хипогонадизам, акромегалија,                                                                                             

	Друго

	Навике у начину исхране 
           (брзина, уживање у храни)

	
	Значајно смањење физичке активности

	
	Повреда мозга, тумор мозга

	
	Престанак пушења

	


	Поремећаји у исхрани (преједање, синдром ноћног једења, булимија, изразито гладовање

	
	Психо-социјални фактори

	
	Инсомниа, депресија, анксиозност, психоза

	

	Лоша перцепција сопственог тела, ниско самопоуздање

	
	Лекови

	
	Друго



 Утицај лекова на телесну масу треба да се узме у обзир код узимања анамнестичких података о могућем узроку гојазности али и код доношења одлуке о терапији различитих обољења [18-20] (Табела5).
Табела 5. Утицај лекова на телесну масу
	
	Лекови који могу да изазову повећање ТМ 
	Лекови који могу да изазову смањење  ТМ 

	Антипсихотици 
	· Qуетиапин 
· Цлозапин 
· Оланзапин 
· Рисперидон 
· Тиоридазин 
	· Арипипразол 
· Халоперидол 
· Зипрасидон 


	Антидепресиви 
	· Миртазапин 
· Селективни серотонин“реуптаке” инхибитор
· МАОИс, трициклични антидепресиви
·  (амитриптилин, кломипрамин, доxепин, имипрамин) 
	· Бупропион 
· Десвенлафаxин 
· Венлафаxин 


	Антиепилептици и лекови за стабилизацију расположења 
	· Габапентин 
· Прегабалин 
· Царбамазепине 
· Дивалпроеx 
· Литијум 
· Валпроична киселина
· Вигабатрин 
	· Топирамат
· Ламотригин 
· Зонисамид 


	Антихиперглицемици 
	· Инсулин
· Сулфонилуреа
· Меглитиниди
· Тиазолидиндиони

	· GLP-1 РА 
· СГЛТ2 инхибитори
· Метформин 
· Прамлинтиде 
· ДПП-4 инхибитори
· Инхибитори алфа глукозидазе

	Бета-блокатори
	· Метопролол 
· Атенолол 
· Пропранолол 
	· Царведилол 
· Небиволол 

	Алфа-блокатори
	Теразосин 
	Доxазосин, тамсулосин

	Глукокортикоиди 
	· Преднисон 
· Метилпреднисолон
· Хидрокортизон 
	· НСАИДс 
· Биолошки антиреуматски лекови

	Хормонски лекови 
	Прогестини (медроxyпрогестероне, мегестрол ацетате) 
	За контрацепцију размотрити интраутерини уложак

	Антихистаминици
	· Цетиризине 
· Ципрохептадин
	Размотрити назалне спрејеве 



Физикални преглед 
Пацијент са гојазношћу захтева одређене адаптиране методе, начине понашања и спретност у току физикалног прегледа. Клиничка евалуација подразумева следећа мерења:
Телесна маса (ТМ). ТМ се процењује када је пацијент са што мање одеће у границама практичности и са празним џеповима, све зарад избегавања изазивања било какве нелагодности и стида. Мерење ТМ мора бити обављено у соби која омогућује приватност, ван погледа других особа и након пристанка пацијента. ТМ се мери на адекватној (калибрисаној) скали која мери до 200 кг, пожељно и више. Висина се мери када је пацијент изувен. 
Из те две горе поменуте варијабле израчунава се индекс телесне масе (ИТМ), познат и као Куетелетов индекс, који се изражава у кг/м2:



                                        ИТМ= ТМ у кг/ телесна висина м2


За децу млађу од 18 година морају се користити адекватни референтни опсези перцентилних скала које се базирају на полу, годинама и ИТМ-у.      
Гојазност се традиционално дефинише као ИТМ изнад 30 кг/м2. Ова гранична вредност није употребљива код деце и адолесцената (постоје граничне вредности у односу на старост и пол) као и код одређених етничких група (нпр. Азијата) код којих су граничне вредности ниже за 2.5 јединице. Код старијих, граничне вредности морају бити коришћене са предострожношћу због најмање два разлога: прво, постоји природан пораст у ТМ од 20 до 65 године у индустријализованим земљама, што је праћено и променом безмасне масе тела са годинама и друго, прекомерно ухрањени пацијенти од 65 до 70 година и више, имају мању стопу морталитета од мршавијих пацијената (парадокс гојазности). 

Класификација гојазности

Класификација гојазности применом израчунавања индекса телесне масе је стандардна метода за процену степена ухрањености. Светска здравствена организација (СЗО) је дефинисала степене ухрањености у односу на ИТМ (Табела 6). 


Табела 6.  СЗО класификација гојазности 1997. године
	Степен ухрањености
	ИТМ кг/м2

	Потхрањени
	< 18,5

	Нормално ухрањени
	18,5–24,9

	Особе са прекомерном ТМ
	25,0–29,9

	Гојазност I степена
	30,0–34,9

	Гојазност II степена
	35,0–39,9

	Гојазност III степена
	≥ 40




Хируршка класификација дефинише стадијуме тешких облика гојазности:
•	Тешка гојазност- ИТМ >40кг/м2
•	Морбидна гојазност- ИТМ 40-50кг/м2
•	Супер гојазност ИТМ >50кг/м2

Код деце се прекомерном телесном масом сматра се ИТМ >85. перцентила, а гојазношћу >95. перцентила, за децу одговарајућег узраста и пола.  
За индиректну процену количине телесне масти може да се користи Деуренбергова једначина која гласи: 



 Проценат телесне масти= 1,2 (ИТМ) + 0,23 (године живота) – 10,8 (пол*) – 5,4

* пол је означен са 0 за жене и 1 за мушкарце

Код употребе ИТМ за процену степена ухрањености треба имати на уму да је оптимални ИТМ код особа изнад 65 година већи него код млађих особа и да ИТМ не даје информацију о количини висцералне масти и мишићне масе.
Мерења састава тела у циљу процене масе масти и немасне масе тела коришћењем дензитометрије (DXA-dual photon X ray absorbtiometry), компјутеризоване томографије (CT) или магнетне резонанце се препоручује у истраживачке сврхе, те ове технике нису неопходне у клиничкој пракси (велика цена, различита прецизност). Процена телесног састава применом биоелектричне импеданце је све доступнија метода. Здрави мушкарци имају 15 до 20% телесне масти, здраве жене од 25 до 30%. Корелација између ИТМ и процента масти је слабија код нижег ИТМ [11].  
Обим струка. Објективно, обим струка је добар индикатор абдоминалне масти и користан предиктор кардиометаболичких обољења. Мерење струка се изводи док је пацијент лако обучен, да би се избегла било каква непријатност по пацијента. Обим струка се мери на крају нормалног експиријума у хоризонталној линији између горњег илијачног набора и доње ивице последњег ребра помоћу траке за мерење постављене хоризонтално тако да не притиска кожу.
Обим струка се објективно сматра добрим показатељем квантитета висцералне масти и може бити коришћен зарад процене кардиометаболичког ризика у односу на распоред масти у телу. Када је ИТМ пацијента изнад 35, важност овог мерења је мање очигледна, сем када се ове две мере не користе у прогностичким моделима.
Референце за нормални обим струка (релативно стриктне вредности, чак и за одређене не-особе са гојазношћу и старије особе) су <80 цм за жене и <94 цм за мушкарце. Граничне вредности које детерминишу повишен кардиометаболички ризик су >88 цм за жене и >102 цм за мушкарце. Треба нотирати да гиноидни морфотип (нижи однос обима стука и кукова: за жене <0.8, за мушкарце <0.9) представља протекцију од појаве кардиометаболичког ризика.
Остала антропометријска мерења су: мерење кожног набора субскапуларно, у пределу трицепса, бицепса и супраилијачно. Ова мерења су најмање поуздана за процену гојазности.
Крвни притисак се мери после 10 минута одмора у седећем положају (у чекаоници или негде другде). Мерење се врши са кафом XXL величине, адаптираном обиму надлактице пацијената. Редовно мерење крвног притиска у кућним условима (уз коришћење одговарајућег и прецизног сфингоманометра) је од додатног значаја за пацијента, јер смањује потенцијалан ефекат белих мантила.
Европска асоцијација за проучавање гојазности (The European Association for the Study of Obesity-EASO) је дала нову дефиницију гојазности . Гојазност је ИТМ ≥ 30, или ИТМ ≥ 25 уз однос струка и телесне висине ≥ 0.5, уз било коју од медицинских, функционалних или психолошких компликација повезаних са гојазношћу  [15,18,19].
Концепт објављен у The Lancet Diabetes & Endocrinology Commission (2025) дефинисао је поделу на :
Предклиничка гојазност је дефинисана повећаном количином масног ткива без доказане дисфункције органа или ткива, али са повећаним ризиком за развој болести.Клиничка гојазност је повећана количина масног ткива са већ присутним објективним здравственим последицама које представљају манифестацију хроничне болести.Оваква подела наглашава да БМИ сам по себи није довољан за процену тежине болести, већ да је неопходно проценити присуство или одсуство функционалних и органских последица вишка масног ткива. Овај приступ према овим ауторима омогућава прецизније постављање дијагнозе, стратификацију ризика и избор одговарајуће терапијске стратегије  [21].  







Цртеж 2. Препорука за дијагностику гојазности Европског удружења за проучавање гојазности [15]
Дијагноза  гојазности

                                                                                                                                                                                          
                                 Kлиничке компоненте
· Медицински домен
· Функционални домен
· Ментални домен
Антропометријске компоненте
· Висок ризик за акумулацију масног ткива (ИТМ≥25кг/м2 и однос обима струка и ТВ≥0,5)
· Гојазност  (ИТМ≥30кг/м2)
Интензификација терапије                                                                   Ако иницијални ниво није довољан да се достигну персонaлизовани терапијски циљеви



Ако иницијални ниво није довољан да се достигн
Почетни ниво интервенције
Дискутовати о персонализованим терапијским циљевима
Процена стадијума гојазности
Дијагноза гојазности
ИТМ≥30кг/м2 или ИТМ≥25кг/м2 и однос обима струка и ТВ≥0,5 плус медицински, функционални или психолошки поремећаји или компликације



















                                                                                                                


Статус коморбидитета

Испитивање присуства коморбидитета; след испитивања почиње откривањем симптома и знакова главних коморбидитета формирањем комплетног медицинског статуса (Табела 7). Идентификовати индивидуе са гојазношћу које су метаболички здраве, посебно оне са високом кардиореспираторном кондицијом. Испитати присуство acantosis nigricans (браон пребојеност врата или аксила) која је иначе повезана са инсулинском резистенцијом) [15,18,19].  



Табела 7. Најчешћи коморбидитети гојазности
	Дијабетес мелитус тип 2 и предијабетес

	Коронарна болест

	Синдром полицистичних јајника (PCOS)

	Дислипидемија

	Метаболички синдром

	Опструктивна апеа у сну (OSAS)

	Остеоартритис 

	Неалкохолни стеатохепатититс (NAFLD)

	Карциноми (дебелог црева, панкреаса, дојке, бубрега, штитасте жлезде...)

	Гастроезофагеална рефлуксна болест (ГЕРБ)

	Психичка обољења и стања (анксиозност, депресија, поремећај исхране, употреба психоактивних супстанци)




Лабораторијска испитивања

Лабораторијска испитивања су важан део евалуације пацијента и морају се засновати на клиничкој процени. Представљају објективно мерило које надопуњује узимање анамнезе и клиничке процене. Сиже адекватних лабораторијских испитивања у лечењу гојазности је наведен у табели 8. Максимум различитих лабораторијских испитивања је десет, а у пракси је потребан мањи број анализа [15,18,19].
Табела 8. Лабораторијска испитивања код особа са гојазношћу
	Концентрација глукозе у крви наште;

	Липидни профил (укупни холестерол, HDL-холестерол, LDL-холестерол, триглицериди нон HDL-холестерол);

	Хепатограм (АSТ, АLТ, гама GT) са додатним испитивањима (ултразвук, биопсија) уколико су ензими јетре повишени;

	Параметри бубрежне функције (креатинин и еGFR);

	Индекс инфламације (ЦРП, феритин);

	Мокраћна киселина у крви, у случају гихта;

	Функција тироидне жлезде (ТSH);

	Кардиоваскуларна процена (ергометрија, ехокардиографија), уколико је потребно;

	Уколико је неопходно, испитивање слееп апнее;

	Ендокринолошка евалуација (Кушинг, хипоталамусна обољења), уколико је неопходно.



С обзиром на могући утицај ендокрине дисфункције на појаву гојазности, у табели 9. приказани су очекивани нивои хормона код гојазности и могући патофизиолошки механизам који се налази у позадини евентуалних одступања вредности хормона. Код свих пацијената са гојазношћу потребно тестирање на хипотиреозу које се обавља одређивањем ТSH.  Ако је ТSH повишен, одредити FТ4 и ТPOAt. Референтне вредности за особе са гојазношћу треба да буду исте као и за нормално ухрањене особе. Не препоручује се рутинско мерење FТ3 код пацијената са повишеним ТSH. Хипертиреотропинемија (повишен ТSH и нормалан FТ4) се не лечи у циљу смањења ТМ. Такође је важно да се не употребљавају хормони штитасте жлезде за лечење гојазности, у случају нормалне функције штитасте жлезде. Такође, пажљиво размотрити одлуку о лечењу хипотиреозе са позитивним ТPOAt и узети у обзир старост пацијента са гојазношћу.Ултразвук штитасте жлезде не треба да се ради рутински, без обзира на функцију штитасте жлезде [15,18,19]. 
Провера кортизолемије треба да се ради код пацијента са клиничком сумњом на хиперкортизолемију и пацијентима који се упућују на хируршко лечење гојазности, осим ако користе  кортикостерoиде. Референтне вредности кортизола за особе са гојазношћу су исте као и за нормално ухрањене. Ако је потребно тестирање хиперкортизолемије, препоручује се, за први скрининг, преконоћни тест супресије, применом 1мг дексаметазона. Ако је преконоћни тест супресије позитиван, препоручује се одређивање кортизола у 24 часовном урину или у пљувачки и мерење концентрације АCTH. Потребно је да пацијенту напоменемо да лечење ендогене хиперкортизолемије, у већини случајева не нормализује  телесну масу.
Није потребно рутинско биохемијско тестирање хипогонадизма код мушкараца са гојазношћу, а у случају постојања клиничких карактеристика хипогонадизма треба да се  уради мерење укупног и слободног тестостерона, SHBG, FSH и LH, при чему се за референтну вредност тестостерона узима вредност тестостерона прилагођена узрасту. У разговору са пацијентом треба да се нагласи важност смањења ТМ за обнављање еугонадизма. Лечење тестостероном се примењује ако не може да се постигне смањење ТМ и ако биохемијски хипогонадизам траје, али треба узети у обзир контраиндикације за ову терапију као и искључење других узрока хипогонадизма. Само присуство гојазности није довољан разлог за надокнаду тестостерона. Ако се после 6-12 месеци терапије тестостероном клинички симптоми хипогонадизма не побољшавају упркос нормализацији биохемијских параметара, прекинути терапију тестостероном. Не примењивати терапију тестостероном ако је циљ лечења хипогонадизма лечење неплодности.
Код жена се процењује функција гонада  у случају поремећаја менструалног циклуса,  хроничне ановулације и/или неплодности. За процену менструалне неправилности одредити концентрацију LH, FSH, укупног тестостерона, СХБГ, андростендиона, естрадиола, 17 хидроксипрогестерона и пролактина. Ако је менструални циклус неправилан, али донекле предвидљив, предлажемо да се узорковање крви врши у раној фоликуларној фази циклуса. За процену ановулације мерити LH, FSH, естрадиол, прогестерон и пролактин у раној фоликуларној фази циклуса и прогестерона у средини лутеалне фазе. Код клиничких карактеристика синдрома полицистичних јајника/полиендокриног метаболичког оваријалног синдрома (PCOS/PMOS) потребно је да се одреди концентрација укупног и слободног тестостерона, андростендиона, СХБГ,  глукозе и да се испита морфологија јајника помоћу ултразвучног прегледа. Препоручује се започињање терапије метформином код жена са PCOS/PMOS које имају и метаболички синдром, а не само у циљу смањења ТМ. Такође, није оправдана надокнада естрогена код особе са гојазношћу и жена у постменопаузи само са циљем смањења ТМ.
Нема потребе да се ради рутински тестирање IGF-1/GH (хормон раста) код пацијената са гојазношћу осим код пацијената са сумњом на хипопитуитаризам. GH се не користи за лечење гојазности код пацијената са нормалном концентрацијом GH.
Не препоручује се рутинско одређивање витамина Д, паратироидног хормона, лептина и грелина, код пацијената са гојазношћу, осим код постојања сумње на синдромску гојазност.
Препоручује се размотрање секундарних узрока хипертензије у случају хипертензије резистентне на терапију [15,18,19].

Табела 9. Концентрација хормона код гојазности						
	Хормон
	Концентрација код гојазности 
	Патофизиолошки механизам

	ТSH 
	          Н или↑
	↑ лептин и инсулин, ↑ периферно одлагање Т4

	FТ4
	Н или благо↓
	↑ одлагање

	Кортизол
	          Н или ↑      Оштећен тест супресије
	↑CRH, ↑11-HSD,↓ CBG
Хиперактивност ХПА осовине

	АCTH 
	          Н или ↑
	↑ CRH

	Хормон раста 
	          Н или ↓
	↓ GHRH,↑инс,↓грелин,↑соматостатин

	IGF-1
	          Н или ↓	
	↑ GH сензитивности     

	Пролактин
	?
	Неусаглашени подаци

	Тестостерон (м)
	↓
	↓SHBG ↑ ароматазе ↓GnRH

	Тестостерон (ж) 
	↑
	Инсулинска резистенција (PCOS) ↓ SHBG 

	LH/FSH 
	↓ (м)
	↑ естроген/андроген

	
	↑ LH (ж)
	Инсулинска резистенција

	25-ОХ витамин Д 
	↓
	Заробљен у масном ткиву, ↓ синтеза у јетри  

	PTH 
	Н или↑
	Секундарно, због недостатака витамина Д  

	Инсулин
	↑
	Инсулинска резистенција

	Ренин 
	↑
	↑ симпатички тонус

	Алдостерон 
	↑
	↑ адипокини, ренин-ангиотензин, лептин

	GLP-1 
	↓
	↑ слободне масне киселине, микробиота	

	Лептин
	↑
	Повећање масне масе, лептинска резистенција

	Грелин
	↓
	Изостанак смањења грелина после оброка



ПРЕПОРУКЕ. Поступак приликом дијагностике гојазности

	1
	Предлажемо да се свим пацијентима измери телесна маса (ТМ) и висина (ТВ) да се израчуна индекс телесне масе (ИТМ). Мерење обима струка може да пружи додатне информације о постојању централне гојазности, нарочито ако је ИТМ <30кг/м2. (Ниво доказа II, степен препоруке В,)

	2
	Препоручујемо да се свим пацијентима измери крвни притисак, одреди концентрација глукозе у крви, липидни статус, трансаминазе и евентуално ултразвучни преглед абдомена да се утврди могуће постојање стеатозне јетре. (Ниво доказа IV, Степен препоруке В)

	3
	Препоручујемо да смањење телесне масе код гојазности буде кључ за успостављање хормонске равнотеже (Ниво доказа IV, степен препоруке Г)

	4
	Препоручујемо да се узму у обзир лекови и дијететски суплементи који ометају хормонски баланс и утичу на телесну масу (Ниво доказа III, степен препоруке В)

	5
	Препоручујемо да се размотре психијатријски лекови који могу да допринесу повећању телесне масе (Ниво доказа II, степен препоруке Б)

	6
	Препоручујемо да се применом метформина и бихејвиоралне терапије превенира повећање телесне масе код пацијената који узимају антипсихотике који повећавају телесну масу. (Ниво доказа I, степен препоруке А)

	7
	Препоручујемо код свих пацијената са гојазношћу тестирање функције штитасте жлезде (Ниво доказа V, степен препоруке Г)

	8
	Препоручујемо да се тестирање на хипотиреозу обавља одређивањем ТSH; ако је ТSH повишен, одредити FТ4 и ТPOAt (Ниво доказа V, степен препоруке Г)

	9
	Не препоручујемо рутинско мерење FТ3 код пацијената са повишеним ТSH (Ниво доказа V, степен препоруке Г)

	10
	Предлажемо да референтне вредности за особе са гојазношћу буду исте као и за нормално ухрањене (Ниво доказа V, степен препоруке Г)

	11
	Не препоручујемо употребу хормона штитасте жлезде за лечење гојазности, у случају нормалне функције штитасте жлезде (Ниво доказа V, степен препоруке Г)

	12
	Препоручујемо да се хипертиреотропинемија (повишен ТSH и нормалан FТ4) не лечи у циљу смањења ТМ (Ниво доказа V, степен препоруке Г)

	13
	Предлажемо да се код доношења одлуке о лечењу хипотиреозе са позитивним ТPOAt, узме у обзир старост пацијента са гојазношћу (Ниво доказа V, степен препоруке Г)

	14
	Предлажемо да се ултразвук штитасте жлезде не ради рутински, без обзира на функцију штитасте жлезде (Ниво доказа V, степен препоруке Г)

	15
	Препоручујемо да се тестирање хиперкортизолемије не ради рутински (Ниво доказа V, степен препоруке Г)

	16
	Код пацијента са клиничком сумњом на хиперкортизолемију одредити концентрацију кортизола (Ниво доказа V, степен препоруке Г)

	17
	Препоручујемо да се пацијентима који се упућују на хируршко лечење гојазности, баријатријску операцију, одреди концентрација кортизола

	18
	Предлажемо да референтне вредности кортизола за особе са гојазношћу буду исте као и за нормално ухрањене (Ниво доказа V, степен препоруке Г)

	19
	Препоручујемо да се на хиперкортизолемију не тестирају пацијенти који користе  кортикостерoиде

	20
	Ако је потребно тестирање хиперкортизолемије, препоручујемо за први скрининг, преконоћни тест супресије, применом 1мг дексаметазона

	21
	Ако је преконоћни тест супресије позитиван, препоручујемо одређивање кортизола у 24 часовном урину или у пљувачки

	22
	Код пацијената са хиперкортизолемијом измерити концентрацију АCTH и извршити даљу дијагностику узрока хиперкортизолемије

	23
	Лечење ендогене хиперкортизолемије, у већини случајева не нормализује  ИТМ

	24
	Препоручујемо да се рутински не ради биохемијско тестирање хипогонадизма код мушкараца са гојазношћу али да се истражују кључни клинички знаци хипогонадизма

	25
	Код мушкараца са клиничким карактеристикама хипогонадизма предлажемо да се уради мерење укупног и слободног тестостерона, SHBG, FSH и LH

	26
	Предлажемо да се за референтну вредност тестостерона узме вредност тестостерона прилагођена узрасту (Ниво доказа V, степен препоруке Г)

	27
	Препоручујемо да се нагласи важност смањења ТМ за обнављање еугонадизма код пацијената са биохемијским и клиничким хипогонадизмом.

	28
	Предлажемо лечење тестостероном ако не може да се постигне смањење ТМ и ако биохемијски хипогонадизам траје, али треба узети у обзир контраиндикације за ову терапију као и искључење других узрока хипогонадизма. Само присуство гојазности није довољан разлог за надокнаду тестостерона (Ниво доказа V, степен препоруке Г)

	29
	Предлажемо лечење тестостероном у циљу нормализације концентрације тестостерона (Ниво доказа V, степен препоруке Г)

	30
	Предлажемо да се прекине терапија тестостероном ако се клинички симптоми хипогонадизма не побољшавају упркос нормализацији биохемијских параметара после 6-12 месеци (Ниво доказа V, степен препоруке Г)

	31
	Не препоручујемо терапију тестостероном ако је циљ лечења хипогонадизма лечење неплодности (Ниво доказа V, степен препоруке Г)

	32
	Препоручујемо да се рутински не ради биохемијско тестирање гонадне дисфункције код жена са гојазношћу (Ниво доказа V, степен препоруке Г)

	33
	Предлажемо да се процени функција гонада код жена са поремећајем менструалног циклуса и хроничном ановулацијом и/или неплодношћу

	34
	За процену менструалне неправилности предлажемо да се одреди концентрација LH, FSH, укупног тестостерона, СХБГ, андростендиона, естрадиола, 17 хидроксипрогестерона и пролактина. Ако је менструални циклус неправилан, али донекле предвидљив, предлажемо да се узорковање крви врши у раној фоликуларној фази циклуса

	35
	За процену ановулације предлажемо мерење LH, FSH, естрадиола, прогестерона и пролактина у раној фоликуларној фази циклуса и прогестерона у средини лутеалне фазе.

	36
	Код клиничких карактеристика синдрома полицистичних јајника (PCOS) предлажемо да се одреди концентрација укупног и слободног тестостерона, андростендиона, СХБГ и глукозе. Додатно предлажемо да се испита морфологија јајника помоћу ултразвучног прегледа

	37
	Предлажемо започињање терапију метформином код жена са PCOS које имају и метаболички синдром (Ниво доказа V, степен препоруке Г)

	38
	Препоручујемо да се не почиње терапија метформином само у циљу смањења ТМ

	39
	Препоручујемо да се не почиње надокнада естрогена код особе са гојазношћу и жена у постменопаузи само са циљем смањења ТМ (Ниво доказа V, степен препоруке Г)

	40
	Препоручујемо да се не ради рутински тестирање IGF-1/GH (хормон раста) код пацијената са гојазношћу (Ниво доказа V, степен препоруке Г)

	41
	Предлажемо да се тестирање IGF-1/GH врши само код пацијената са сумњом на хипопитуитаризам (Ниво доказа V, степен препоруке Г)

	42
	Препоручујемо да се GH не користи за лечење гојазности код пацијената са нормалном концентрацијом GH (Ниво доказа V, степен препоруке Г)

	43
	Предлажемо да се не ради рутинско одређивање витамина Д код пацијената са гојазношћу ((Ниво доказа V, степен препоруке Г)

	44
	Предлажемо да се не ради рутинско одређивање паратиреоидног хормона код пацијената са гојазношћу (Ниво доказа V, степен препоруке Г)

	45
	Препоручујемо да се не одређују рутински лептин и грелин, осим ако не постоји сумња на синдромску гојазност

	46
	Предлажемо размотрање секундарних узрока хипертензије у случају хипертензије резистентне на терапију

	47
	Препоручујемо да се пацијентима израчуна Едмонтонов скор у процени и претпоставци очекиваног ефекта баријатријске операције на ремисију дијабетеса типа 2 (Ниво доказа V, степен препоруке В)






ЛЕЧЕЊЕ ГОЈАЗНОСТИ

Циљеви лечења

Основни циљеви лечења гојазности су спречавање појаве коморбидитета, настојањем да се пацијент одржи метаболички здрав (уколико је могуће), да се превенирају или лече коморбидитети уколико су већ присутни, борба против стигматизације, поново успостављање осећања задовољства, позитивне слике о свом телу и самопоуздања. Губитак ТМ не сматра се приоритетом сам по себи. Мотивација да се учини промена треба да је дугорочна.
Циљеви у лечењу логично морају бити дефинисани у односу на коморбидитете и компликације гојазности (Табела 10) [22].  
Такође, проценат губитка у ТМ детерминише и потенцијалне ефекте на смањење кардиометаболичког ризика. Вредности варирају од 5 до 15 % очекиваног губитка ТМ, у зависности од патологије. Познато је да овај проценат губитка ТМ може бити постигнут бихевиоралним третманом. 

Табела 10. Потребна редукција ТМ у зависности од коморбидитета [23]




Свеобухватно лечење гојазности код одраслих у оквирима опште медицине
Лекари опште медицине су свесни да пацијент са гојазношћу који им се обраћа можда превасходно није дошао због тог, већ неког другог здравственог проблема. Једноставан алгоритам је представљен у циљу да разјасни, корак по корак, могуће активности које подразумева лечење гојазности у одраслом добу [24,17].  
Лекари у примарном нивоу здравствене заштите сусрећу се са хетерогеном групацијом пацијената, са различитим претходним животним причама и нивоом едукације. Медицинска терминологија може бити баријера пацијентовом разумевању обољења. Едукација пацијента је стога веома важна фаза третмана, побољшава ефикасност третмана и пацијентову вољу да се дугорочно промени. Она треба да омогући пацијенту да повећа и одржи способности које ће му помоћи да живи са својим обољењем. То је стални процес у склопу целоживотног третмана. 
Додатно, то је процес у коме је схватање пацијента како гојазност води ка коморбидитетима и процес учења како пацијент треба да води рачуна о себи, уз психолошку потпору и измене у понашању. Едукација пацијента помаже њему и његовој породици да боље разумеју гојазност, да живе здравије и промене представу о сопственом телу, јачају самопоуздање и побољшају квалитет живота, узимајући у обзир њихова уверења и представе о сопственој болести. Морају се узети у обзир пацијентове субјективне и објективне потребе у циљу помоћи да остваре прогресивну самопотпору.
Због великих индивидуалних разлика пацијената са гојазношћу, где сваки пацијент има сопствена уверења, породичну историју и позитивне и негативне ставове везане за неки вид лечења, од фундаменталне важности је да се омогући пацијенту да сам одабере сферу у којој би могао да започне промене у понашању. Постоје три комплементарне сфере: 
· исхрана и понашање у вези са исхраном
· физичка активност 
· психолошки аспекти 
Приказ одлука које се доносе у складу са процењеним кардиометаболичким ризицима у односу на ИТМ и обим струка се налазе у табели 11. Иницијални ниво интервенције се формира у току разговора са пацијентом .    



Табела 11. Терапијски приступ у односу на степен гојазности
	ИТМ, кг/м2
	Обим струка <80/<94цм
	Обим струка >80/>94цм
	Коморбидитети

	25.0–29.9
	ЖН 
	ЖН 
	ЖН ± Л

	30.0–34.9
	ЖН
	ЖН ± Л
	ЖН ± Л± Х*

	35.0–39.9
	ЖН ± Л
	ЖН ± Л
	ЖН ± Л ± Х

	≥40
	ЖН ± Л ± Х
	ЖН ± Л± Х
	ЖН ± Л ± Х


Легенда: ЖН-промена животних навика, Л-лекови, Х-хируршко лечење, * пацијенти са дијабетесом тип 2




Промена животног стила и бихејвиорална терапија
Општа разматрања. Улога лекара опште медицине је да избегне стигматизацију особа са гојазношћу,  да их охрабри, мотивише и подржи у њиховим изборима. У идеалном случају, о пацијенту би требало да брине интердисциплинарни тим састављен од лекара опште медицине, специјалисте за гојазност, дијететичара или нутриционисте, специјалисте за физичке активности, психолога или психијатара и медицинске сестре. Овај тим би требало да буде умрежен у систему.  Пацијенти би могли да имају корист од придруживања групи за самопомоћ, уколико је то могуће. Циљеви, у смислу губитка масе и брзине мршављења, морају бити оствариви и прогресивни (5–10% почетне масе). Циљеви треба да се више фокусирају на промену начина живота, састав тела и смањење обима струка, него на губитак масе пер се. Пацијент се сматра својим стручњаком и бира подручје за модификацију понашања уз подршку свог лекара опште медицине или стручњака за гојазност (цртеж 2) [24,25].
Степен мотивације може да се повећа мотивационим разговором.  Едукација пацијената је важна, како би они могли добровољно да прихвате индивидуално предложене промене у вези са раном, физичком активношћу и животним навикама. Примена терапијске едукације пацијената доводи до побољшања здравствених исхода укључујући и квалитет живота. Приступ укључује исхрану, понашање у исхрани, физичку активност и неактивност, контролу стимулуса, систематски приступ решавању проблема, смањење стреса, когнитивну бихејвиоралну терапију, психолошко саветовање или терапију, лечење поремећаја у исхрани, анксиозност и депресију, као и мобилизацију структура социјалне подршке путем едукације пацијената. То ће помоћи да се побољша имиџ тела, самопоштовање, самопотврђивање и квалитет живота.
Различите области у којима пацијент проналази начин да оптимизује своју мотивацију и придржавање третмана је приказане су на цртежу 2. Укључене су: 1) исхрана и понашање у исхрани, 2) физичка активност и неактивност и 3) психолошки аспекти као што је контрола стреса.


ИСХРАНА
Балансирани оброци
Видљиве масти, скривене масти
Видљиви шећери, скривени шећери
Заслађени напици
Угљени хидрати: поврће и воће
Угљени хидрати: производи од скроба
Енергетска густина хране
Етикете на храни
Со
Алкохол
У ресторану, на одмору,
 На службеном путовању Алкохол
У ресторану, на одмору,
 На службеном путовању
ПОНАШАЊЕ У ИСХРАНИ
И ПСИХОЛОШКИ АСПЕКТИ
Глад
Ситост
Брзина једења
Контрола стреса
Грицкање
Емоције
Поремећаји исхране
Самопоуздање

ФИЗИЧКА АКТИВНОСТ
Седентарност (време проведено у седењу)
Дневна физичка активност
Организовани спортови и физичка активност у слободно време
Јачање мишића
Бити активан на одмору или службеном путовању

Цртеж 2. Како комуницирати са особом са гојазношћу? Ову шему лекар опште медицине представља пацијенту током консултације како би му/јој помогли да изабере у којој области би желео/ла да покрене модификацију понашања


Исхрана и понашање у исхрани 


Један број пацијената са гојазношћу више не препознаје физиолошке сензације глади и ситости које контролишу унос хране. Једу јер је време за јело, јер то желе, због емоционалне компензације или као рефлекс. Први корак је најважнији: повратити физиолошке осећаје глади и ситости кроз практичне вежбе код куће. Ово ће утицати на унос хране и енергије и помоћи у одржавању метаболичке равнотеже. Неопходно је препознати осећај глади који се поново појављује прогресивно 4-5 сата након „нормалног“ оброка – „рупа“ у стомаку праћена крчањем. Предуго чекање може бити контрапродуктивно, јер може довести до прекомерног уноса калорија. Важно је јести мирно, без узнемиравања или било чега осталог што скреће пажњу, као што је гледање телевизије, коришћење паметног телефона или таблета, слушање радија, шетња, читање часописа и слично.
Препоручује се: јести полако и пажљиво, мирисати храну пре јела, жвакати пажљиво, држати је у устима да би се откриле различите текстуре и укуси, што ће помоћи да се препозна ситост. Овај осећај ће се појавити око 20 минута након почетка оброка и допринеће контроли уноса хране. Корак по корак, задовољство једења ће се смањивати до краја оброка када наступи потпуна ситост. Циљ је да се чин једења доживи свим чулима, поврати задовољство јела и избегну изопачене аутоматске реакције понашања које доводе до преједања [26,27] 
 
Практични савети за пацијенте су представљени у Табели 12.

Табела 12. Општи савети о исхрани и понашању које је потребно да се дају пацијентима са гојазношћу
	1. Смањити енергетску густину хране; повећати унос поврћа и јести две порције воћа дневно; смањити унос масне хране, посебно засићених масти; смањити рафинисане угљене хидрате, шећер и заслађена пића, смањити величину порције, користити мањи тањир и јести само једну порцију по оброку

	2. Избегавати грицкање и прескакање оброка (Ако нисте гладни рано ујутру, можете доручковати касније, када будете гладнији)

	3. Јести само када се јави осећај глади и престати са јелом када се јави осећај ситости

	4. Јести полако: осећај ситости ће се појавити  око 20 минута након почетка оброка

	а. Одвојити тренутак за опуштање и слушање омиљене музике 
б. Сести за сто и јести (без стајања или ходања). Не радити било шта друго (телевизија,паметни телефон, таблет, радио, читање итд.)
ц. Бити свестан како се интензитет осећаја глади прогресивно смањује током оброка
д. Јести полако и уживати, обраћајући пажњу на укусе, текстуру и температуру хране; спустити нож и виљушку између залогаја
е. Посматрати своје емоције док једете
ф. Престати са јелом када се осети ситост и задовољство јелом смањи

	6. Водити дневник о понашању у исхрани (грицкалице, количина оброка итд.), идентификовали окидаче за јело када нисте гладни (гледање телевизије, коришћење паметног телефона или таблета, пролазак поред пекаре, осећај досаде или фрустрације итд.)




Шематски приказ (цртеж 3) пружа поједностављен приступ одабиру одговарајућих намирница на тањиру нормалне величине, с обзиром на то да је покривена отприлике једна четвртина површине извором протеина (месо, живина, риба, сир, јаје, сочиво итд.), а остатак скробним намирницама (житарице без шећера) и другом храном са нерафинисаним угљеним хидратима, уз воће и поврће. Треба промовисати медитеранску исхрану која има висок садржај поврћа, воћа, махунарки, сложеног скроба и храну богату омега-3 масним киселинама попут масне рибе, ораха, уз козји и планински сир. Уље репице је такође богато омега-3 масним киселинама. Дијета такође укључује маслиново уље и авокадо. Мета-анализа о медитеранској исхрани је показала значајно смањење за 8% општег морталитета, смањење за 10% морталитета и / или инциденце кардиоваскуларних и цереброваскуларних болести, смањење за 6% од морталитета и/или инциденце неопластичних болести и 13% смањење инциденце неуродегенеративних болести [27].




Цртеж 3. Тањир („нормална“ величина) типичну уравнотежену исхрану у медитеранском стилу, која се користи као модел да се покаже пропорција коју представља свака од компоненти: око 1/2 за поврће, око 1/4 за храну богату протеинима (месо, риба и махунарке) и последња ¼ за скробну храну укључујући житарице. Воће је приказано на периферији тањира, јер може да се једе између оброка (јабуке, бобице, итд.)[27] 
ПРЕПОРУКЕ за исхрану
	1
	Препоручујемо да се препоруке за исхрану прилагоде сваком пацијенту, у зависности од енергетских потреба, у складу са културолошким елементима и прихватљивошћу  за пацијента на дуже време (Ниво доказа V, степен препоруке Г) и да буду препоручене од стране сертификованог дијететичара/дијетолога са циљем смањења телесне масе, обима струка, гликемије, липидског статуса и крвног притиска (Ниво доказа I, степен препоруке А)

	2
	Пацијенти са гојазношћу и оштећеном глукозном толеранцијом треба променом животних навика да смање телесну масу 5-7%, да би побољшали гликорегулацију, крвни притисак и липидски статус, смање инциденце типа 2 дијабетеса, микроваскуларних компликација, кардиоваскуларних и осталих узрока смрти (Ниво доказа I, степен препоруке А)

	3
	Пацијенти са типом 2 дијабетеса треба да смањењем телесне масе 7-15% повећају шансу за ремисију дијабетеса и смање инциденце нефропатије, опструктивне апнее у сну и депресије (Ниво доказа I, степен препоруке А).



Физичка активност и неактивност 

Данас сматрамо да се и физичка активност и неактивност (тј. физичка активност у свакодневном животу) морају посматрати заједно, јер су оба фактора међусобно повезана: нето повећање физичке активности ће аутоматски смањити неактивност и обрнуто, под условом да не дође до компензације. Важна порука која се може дати пацијенту јесте да су студије показале да људи са гојазношћу који су достигли високи степен кардиореспираторне кондиције, имају нижи ризик од смртности свих узрока од седентарних особа нормалне масе, односно оних који седе или леже дуже време. Ова порука може да буде мотивација за повећање физичке активности код неких пацијената. Штавише, анатомски дистрибуција масног ткива је веома важна: гиноидни пацијенти су заштићени од кардиометаболичких болести због више поткожног масног ткива (глутеални регион). Висцерална маст промовише кардиометаболичке болести. Редовна физичка активност мобилише висцералну масноћу и смањује ризике од коморбидитета. Око 300 минута/недељно активности умереног интензитета или 150 минута више интензивне активности је довољно за мобилизацију висцералне масти. Физичка активност се може поделити на више кратких сегмената од најмање 10 минута како би се постигао метаболички утицај. 
Општи рецепт за популацију је најмање 150 мин/недељно умерене аеробне активности, што је еквивалентно ходању брзином од 5-6 км/час. Бављење спортом није пресудно. Ходање остаје најбоља физичка активност/вежбање и за нормалне/предособе са гојазношћу и за особе са гојазношћу пацијенте из следећих разлога:
1. Не захтева посебну опрему, осим одговарајуће обуће
2. То се може учинити било где, бесплатно
3. Пацијент може сам одлучити о интензитету вежбања, односно самостално одлучивати о брзини ходања, нагибу (позитивном или негативном) и типу терена (ходање по снегу/песку). Ако лекар опште медицине препише ходање 30 минута дневно (или 2 × 15 или 3 × 10 мин) пет дана недељно, то је одговарајуће трајање за пацијенте са прекомерном тежином и за особе са гојазношћу пацијенте. Овај рецепт захтева прогресивно повећање обима и интензитета физичке активности. Када је укупно трајање вежбе дуже од 30 минута (60 или 90 минута), практиковање оваквог начина вежбања може да буде краће. У циљу повећања укупне физичке активности на 45 минута дневно, потребно је прописати око 60 минута ходања, јер придржавање савета има тенденцију да се смањује са трајањем вежбања. 
Физичка активност може да се комбинује са 2-3 сесије вежби отпора, најмање два пута недељно, које подразумевају 8-10 вежби које укључују велике мишићне групе. Примери прилагођених спортова за пацијенте са гојазношћу су: пливање, гимнастика у води, нордијско ходање, бициклизам, плес, џудо, голф, планинарење, стони тенис, јачање мишића и кардио тренинг под надзором.
Циљ је да се смањи физичка неактивност (време седења) као и да се повећа физичка активност (ефекат замене) и што је више могуће поврати задовољство кретања и активности одабиром одговарајуће физичке активности. Имајте на уму да примена напорних вежби код особе са гојазношћух пацијената захтева процену од стране кардиолога уз коришћење стрес теста. 
За умерено оптерећење (нпр. ходање, нетакмичарско пливање итд.) није потребан овај тест, осим за пацијенте са постојећим коморбидитетом, посебно дијабетесом типа 2 [28-30].  
ПРЕПОРУКЕ за аеробну физичку активност (30-60 минута умерене физичке активности већи број дана у недељи, а најмање 180 минута недељно) 
	1
	Пацијентима који су недовољно смањили телесну масу (Ниво доказа II, степен препоруке Б)

	2
	Пацијентима који су смањили количину висцералне и ектопичне масти у јетри или око срца, без смањења телесне масе (Ниво доказа I, степен препоруке А)

	3
	Пацијентима који треба да одржавају постигнуто смањење телесне масе (Ниво доказа II, степен препоруке Б)

	4
	Пацијентима који треба да повећају кондицију и покретљивост (Ниво доказа II, степен препоруке Б)



Психолошки аспекти 

Психолошки фактори су веома важни у лечењу гојазности и имају снажан утицај на успех лечења, посебно код особа које пате од екстремне гојазности. Поремећаји у исхрани као што су преједање, синдром ноћног једења и учестало грицкање треба да се лече код психијатра, психолога или специјалисте за гојазност и когнитивном бихејвиоралном терапијом. Генерално, постоји блиска веза између емоционалног стања и стресних ситуација с једне стране и жеље или потребе за јелом с друге стране. 
Постати свестан да постоји емоционални однос са храном је у основи лечења. Циљ је смањење компулзивног једења и проналажење нових стратегија за ублажавање ових емоција, односно контролисање емоција на друге начине осим једења. Такође је важно разговарати о пацијентовом познавању хране и исхране.
Поремећаји у исхрани су дефинисани Дијагностичким и статистичким приручником о менталним поремећајима (ДСМ-5) (Diagnostic and Statistical Manual of Mental Disorders), који обухватају грицкање и изоловане или компулзивне поремећаје или преједање, што је све уобичајено код појединаца који болују од гојазности.


Поремећај преједања је дефинисан на следећи начин:
	1
	Уношење велике количине хране у веома ограниченом временском периоду

	2
	Осећај губитка контроле над понашањем у исхрани током преједања (нпр. осећај да се не може престати са јелом)

	3
	Епизоде преједања су повезане са три или више следећих карактеристика:
− Јести много брже него обично (брзина једења)
− Претерано јести све док се не појави болан осећај дистензије желуца
− Унос велике количине хране без икаквог осећаја глади
− Исхрана у изолацији (или изоловани оброци) због срамоте да се једе толико и тако брзо
− Осећај гађења према себи, депресивност или осећај кривице због огромне количине хране која је у кратком временском периоду поједена

	4
	Преједање је извор израженог стреса

	5
	Преједање се дешава најмање два пута недељно током шест месеци или више

	6
	Ово понашање није повезано са неодговарајућим компензаторним понашањима као што су нпр. повраћање или компензационе вежбе




Лекари опште медицине могу да траже ове поремећаје према следећем редоследу:
− Прво, осећај глади, апетит и ситост или рестриктивно понашање
− Затим, грицкање, компулзивно једење, преједање или синдром ноћног једења
− Узимање хране као реакција на позитивне или негативне емоције
− Компензаторна понашања
Постоји позитивна веза између гојазности и појаве преједања, као и промена у телесној маси и депресије.

Лечењем поремећаја у исхрани треба да се баве специјалисти (психијатри, психолози). Когнитивно-  бихејвиорална терапија је показала добре резултате:

	1
	Први корак је повећање мотивације за промену, коришћењем мотивационог разговора

	2
	Други је реструктурирање режима оброка током дана: три оброка дневно, уз прављење пауза између оброка да би се могао осетити физиолошки осећај глади и ситости

	3
	Важно је не ограничавати исхрану, истраживати и научити да се открију егзогени или ендогени стимуланси који могу довести до губитка контроле. Окидачи су повезани са храном и емоцијама, као што је изложеност особи која једе, забрањена храна, прескакање оброка што доводи до појаве изражене глади, мирис хране и осећај стреса, усамљеност, досада, неактивност, конфликт, умор, осећај неуспеха... 

	4
	Пацијенту треба помоћи да пронађе сопствене стратегије за избегавање грицкања или компулзивног преједања и идентификује окидаче везане за емоције, односно идентификује и изрази своје емоције на друге начине, као и да ужива у изласку из куће или кухиње

	5
	На крају, треба испитати и идентификовати аутоматске негативне мисли. Пацијента треба научити да идентификује негативне мисли и стави их у перспективу, да се са њима носи на друге начине осим једења, да тражи позитивне мисли... Треба проценити степен анксиозности и депресије код пацијента




Психотерапија је често неопходна за лечење депресије и анксиозности. Слика тела, самопоштовање и самопоуздање такође се могу да побољшају психотерапијом. Терапија уметношћу, плес, глума, хипноза и гешталт терапија такође могу помоћи у побољшању квалитета живота.
Пацијенти који пате од компулзивног поремећаја у исхрани имају веома ниско самопоштовање, које је погоршано губитком контроле и резултира дубоким проблемима. Значајан ефекат имало би побољшање слике о сопственом телу, повећање самопоштовања, самопоуздања, самопотврђивања и самим тим квалитета живота преко индивидуалне или групне терапије [24].



Фармакотерапија
Кључне поруке здравственим професионалцима:
	1. Фармакотерапија је ефикасан и сигуран приступ за лечење гојазности и може олакшати промене понашања људи који живе са гојазношћу. Фармакотерапија је важан стуб у управљању гојазношћу као и код других хроничних болести као што је дијабетес типа 2 или хипертензија. 

	2. У Србији су регистрована четири лека за дуготрајну употребу у лечењу гојазности, са постизањем клинички значајног, одрживог смањења телесне масе и побољшањем коморбидитета гојазности:  лираглутид од 3мг (Saxenda®, Olire®), налтрексон/бупропион (Mysimba®), семаглутид (Wegovy®) и тирзепатид  (Mounjaro®).

	3. Индивидуални одговор на фармакотерапију за лечење гојазности је различит због комплексне етиологије и различитих фенотипова гојазности, због различитог механизма деловања лекова, могућих нежељених ефеката, контраиндикација, интеракција са другим лековима, начина примене и цене лека.

	4. Неки пацијенти могу постићи дефинисане циљеве лечења са мањим дозама од максималне дозе лека. Ако лек добро подносе, треба примењивати дозу која лечи и компликације проистекле из гојазности.

	5. Клиничка испитивања фармакотерапије за лечење гојазности су показала да после престанка употребе лекова долази до повећања телесне масе и погоршања коморбидитета гојазности.




Терапија лековима за лечење гојазности (ЛЛГ) и терапија лековима за лечење коморбидитета могу да допуне промену начина живота, али никада се не могу користити саме. ЛЛГ су погодни за пацијенте са ITM ≥30 кг/м2 или са ITM ≥27 кг/м2 са коморбидитетима [31, 32]. 
Постоји неколико фактора које треба узети у обзир при одређивању одговарајућег избора фармакотерапије за пацијенте са прекомерном телесном масом или гојазношћу. Етиологија гојазности је сложена и хетерогена. Психосоцијални, емоционални и хедонистички аспекти гојазности треба да се препознају и лече тамо где је то могуће. Механизам деловања, нежељени ефекти, безбедност и подношљивост сваког агенса треба да се размотри у контексту сваког пацијента, узимајући у обзир коморбидитете које има и постојеће лекове. Важно је проценити истовремене лекове и њихов допринос повећању телесне масе и размотрити алетрнативни избор тамо где је то могуће [33]. 
Трошкови лечења, као и начин примене (орални, насупрот субкутаном) и учесталост давања могу да представљају препреку придржавању пацијената терапији. Ако се клинички значајан губитак телесне масе не постигне фармакотерапијом, треба проценити друге факторе који доприносе неуспеху фармакотерапије, укључујући неодговарајуће дозирање или непридржавање препоручене дозе,препреке у промени животних навика као и психосоцијалне или друге медицинске разлоге [34].  
Такође треба прихватити да постоји знатна хетерогеност у одговору на фармакотерапију, било којим фармакотерапијским агенсом. Ако није постигнут клинички значајан успех у лечењу гојазности након три месеца, при пуној/максимално толерабилној дози, а друге евидентне етиологије неуспеха нису очигледне, треба покушати примену другог лека за лечење гојазности [35].  
Са еволуцијом прецизне медицине, која укључује хормонско и генетско профилисање, у будућности би могло бити могуће предвидети која фармакотерапија може бити од највеће користи за појединачног пацијента. Регулаторне агенције препоручују прекид фармакотерапије за гојазност ако није постигнуто смањење телесне масе од ≥ 5% током три месеца примене терапијске дозе. Међутим, фармакотерапија може да се примени и за одржавање губитка телесне масе постигнутог претходним терапијским режимима као што је промена животних навика и ниско калорична исхрана. ЛЛГ треба да буду део дуготрајне стратегије лечења. Конзистентна клиничка испитивања фармакотерапије гојазности показују поново повећање телесне масе када се активно лечење прекине. Употреба фармакотерапије гојазности се не препоручује код трудница или дојиља, као ни код жена које покушавају да затрудне. Произвођачи неких актуелних ЛЛГ препоручују прекид фармакотерапије гојазности два месеца пре зачећа.
Данас (2025. године) на тржишту је доступно неколико ЛЛГ који имају одобрење за клиничку употребу у Европи: орлистат, лираглутид, семаглутид, тирзепатид и комбинација бупропиона/налтрексона. Доступност ових лекова варира у европским земљама, и у некима од њих постоје ограничења када се дају на рецепт према националним правилима. У нашој земљи су регистована четири лека ѕа лечење гојазности: лираглутид 3мг (Saxenda®, Olire®), семаглутид 2.4мг (Wegovy®), тирзепатид  (Munjaro®) и комбинација налтрексон /бупропион (Mysimba®), Орлистат (Xenical®) је био регистрован закључно са 2021 годином и више није доступан на тржишту у Србији  [36,37].  
Метформин, као лек регистрован за лечење дијабетеса типа 2, са плејотропним ефектом смањења телесне масе, препоручује се за превенцију повећања телесне масе код пацијената лечених антипсихотицима. Овај лек, као ни друге лекове који нису регистровани за лечење гојазности у Србији, не препоручујемо као самосталну терапију гојазности.
ПРЕПОРУКЕ. Медикаментна терапија гојазности
	1
	Фармакотерапија гојазности (лираглутид,  семаглутид, тирзепатид или налтрексон/бупропион ) се укључује код пацијената са индексом телесне масе ≥ 30 кг/м2 или ≥ 27 кг/м2 са коморбидитетима гојазности у комбинацији са медицинском нутритивном терапијом, физичком активношћу, психолошким интервенцијама и баријатријском/метаболичком хирургијом (Ниво доказа II, степен препоруке Б)

	2
	Фармакотерапија може да се користи за одржавање губитка телесне масе који је постигнут променама животних навика и за спречавање поновног добијања у телесној маси (лираглутид 3,0мг, семаглутид 2.4мг, тирзепатид, налтрексон/бупропион) (Ниво доказа II, степен препоруке Б)

	3
	За особе које имају дијабетес тип 2 и ИТМ ≥ 27 кг/м2, фармакотерапија  може да се користи заједно са променама животних навика ради губитка телесне масе у контроли гликемије: лираглутид 3,0 мг, семаглутид 2.4мг, тирзепатид (Ниво доказа I, степен препоруке А), комбинација налтрексон/бупропион (Ниво доказа II, степен препоруке Б)

	4
	Фармакотерапија може да се препоручи у комбинацији са променама животних навика особама које имају предијабетес и прекомерну телесну масу или гојазност (ИТМ > 27 кг/м2) за одлагање или превенцију дијабетеса типа 2: лираглутид 3,0 мг , семаглутид 2.4мг, тирзепатид (Ниво доказа II, степен препоруке Б)

	5
	Не предлаже се употреба лекова који се издају на рецепт или без рецепта (ОТЦ) осим оних одобрених за лечење гојазности (Ниво доказа V, степен препоруке Г)

	6
	За особе који имају прекомерну телесну масу или гојазност, предлаже се фармакотерапија за друга здравствена стања, која не утиче на повећање телесне масе (Ниво доказа V, степен препоруке Г)





Лираглутид је аналог пептида 1 сличног глукагону (GLP-1) (glucagon-like peptide 1,),који заправо имитира деловање хуманог GLP-1. Хумани GLP-1 је инкретински хормон, који се производи у Л ћелијама танког црева и у мозгу, као одговор на унос хране.  GLP-1 утиче на регулацију глукозе у крви директним дејством на панкреас и јетру, смањење апетита и повећање осећаја ситости директним дејством на анорексигене POMC/CART неуроне, и индиректним дејством на NPY/АgRP посредством инхибиторних GABA неурона. Лираглутид припада групи GLP-1РА лекова (агонисти рецептора за глукагону сличан пептид -1) и спада у класу хормона ситости  [38]. Има и пролазни ефекат на успорено пражњење желуца. Сем на повећано ослобађање инсулина делује и на смањење глукагона у стању хипергликемије. Лираглутид је молекула настала структурном модификацијом хуманог GLP-1 (супституцијом одређених аминокиселина, како би се спречила разградња у организму од стране ензима који брзо разлажу хумани GLP-1 (дипептидил пептидазе – 4 (DPP-4) [39]. 
Лираглутид  је инцијално одобрен у терапији дијабетес мелитуса тип 2 у дози од 0,6-1,8 мг/дан (Victosa®) [40]. 
 Доза лираглутида од 3 мг једном дневно (Saxenda®, Olire®) је доступна на европском тржишту од 2015. за лечење гојазности, код особа са или без дијабетеса типа 2. У Србији је 2022. године лек регистрован за дуготрајно лечење гојазности. Индикован је и за лечење гојазности код педијатријске популације од 12 година и старијих. Препоручује се да се терапија почне са дозом од 0.6м дневно, да се сваких 7 дана доза повећава за 0.6мг, до пуне дозе од 3мг, уколико пацијент толерише лек [41].   
Студија SCALE која је укључивала пацијенте са гојазношћу и предијабетесом, показала је смањење телесне масе 8.0% код пацијената на лираглутиду, у односу на 2.6% код пацијената на плацебу, после 56 недеља употребе лека. Ефекат смањења телесне масе на терапији трајао је наредне три године [42].   
Лираглутид 3,0 мг значајно побољшава и гликемијске параметре, укључујуц́и HbA1c и глукозу у плазми наште (FPG), повецћава ниво постпрандијалног инсулина и побољшава функцију β-ћелија и смањује резистенцију на инсулин. Осим тога, примена лираглутида 3,0 мг повезана је са поваћењем реверзије предијабетеса у нормогликемију, смањеном прогресијом предијабетеса у дијабетес током периода од 3 године и смањењем ризика од развоја дијабетеса типа 2 за 80%, код особа које су имале предијабетес на почетку испитивања.  Лираглутид 3,0 мг показује и кардиометаболичке предности, укључујући смањење крвног притиска, побољшање липидног и кардиометаболичког профила и побољшава исходе и квалитет живота пацијената. Пацијенти са предијабетесом су праћени у једној од мултицентричних студија, до три године, са сталним губитком ТМ од -6,1% у групи која је примала лираглутид наспрам -1,9% у плацебо групи. Након смањења ТМ од -6,0% уз нискокалоричну дијету, лираглутид 3,0 мг је, уз савете о здравим животним навикама, довео до смањења ТМ за још -6,2% у наредној години у поређењу са -0,2% плацебом. Већи број пацијената на лираглутиду од 3,0 мг је било у стању да одржи ≥ 5% првобитног смањења ТМ (81,4%) у поређењу са онима који су били на плацебу (48,9%). Мањи број пацијената на лираглутиду од 3,0 мг повратило је ≥ 5% ТМ (1.9%) у поређењу са плацебом (17.5%) [43].    
Лираглутид се генерално добро толерише, а нежељени ефекати као што су мучнина и повраћање могу да се јаве на почетку лечења. Најчешћи нежељени ефекат лираглутида мучнина, јавља се због пролазног успореног пражњења желуца. Пацијенти такође могу добити опстипацију, дијареју, горушицу и/или повраћање. Уколико се појаве нежељени гастроинтестинални ефекти, постепенија ескалација дозе може помоћи у њиховом ублажавању. Употреба лираглутида је повезана са 1,4% већим ризиком од настанка камена у жучној кеси у поређењу са плацебом. Постоји благо повећан ризик од панкреатитиса у поређењу са плацебом, при чему се већина ових случајева  дешава код оних који имају холелитијазу. Код пацијената са холелитијазом, ове лекове треба користити са опрезом, тако да брзина смањења телесне масе буде спорија, уз додатак урсодеоксихолне киселине. Повећан ризик од настанка медуларног карцинома је виђен у студијама на  глодарима али није потврђен у хуманим студијама. Лираглутид успорава пражњење желуца, што може утицати на апсорпцију истовремено орално примењених лекова. 
Због успореног пражњења желуца, забележени су ретки случајеви који указују на могућност већег ризика од аспирације желудачног садржаја током анестезије. Предлаже се обустава примена лираглутида у трајању од 5 полуживота лека, односно недељу дана пре планиране операције.
Додавањем аминокиселина у одређени положај како би се омогућило чврсто везивање за протеине плазме), продужено је полувреме елиминације другог GLP-1 RA, семаглутида, погодног за примену субкутаном ињекцијом једном недељно.

Семаглутид је првобитно регистрован, у дози од 1мг, за лечење дијабетеса типа 2 (Ozempic®). Доза Семаглутида од 2,4 мг (Wegovy®) једном недељно је доступна на тржишту од 2021. за лечење гојазности у САД и у Великој Британији, а у Европи је регистрован у јануарy 2022., у Србији 2023. године, a доза од 7,2мг од јуна 2026.године . Доза семаглутида којом се започиње лечење је 0,25мг, једном недељно.  Дозу треба повећавати на сваке 4 недеље (0,25 мг, 0,5мг, 1мг, 1,7 мг, до постизања дозе одржавања од 2,4 мг, једном недељно). Ако је потребно, доза се може повећати на 7,2 мг једном недељно након најмање 4 недеље на дози од 2,4 мг код одраслих са ИТМ ≥ 30 кг/м2 на почетку лечења. Уколико са дозом од 7,2 мг није постигнуто додатно клиничко побољшање телесне масе, дозу треба смањити на 2,4 мг једном недељно. Индикован је за дуготрајно лечење гојазности, укључујући и педијатријску популацију од 12 година и старијих [44].  
Семаглутид 2,4 мг  ефикасно регулише апетит вишеструким механизмима који укључују центрано деловање на проопиомеланокортинске POMC/CART неуроне, смањујући осећај глади, повећавајући осећај ситости и смањујући жудњу за храном, утицајем на делове мозга који су укључени у путеве награђивања након уношења хране [45].  
После 68 недеља од узимања семаглутида 2,4 мг једном недељно, код одраслих са прекомерном телесном масом или гојазношћу, са или без дијабетес мелитуса типа 2, остварује се трајно смањење ТМ, у поређењу са плацебом. Особе са гојазношћу без дијабетеса, могу смањити ТМ, у просеку 17-18%, док особе са гојазношћу и са дијабетесом могу остварити смањење телесне масе до 10,6%. Током примене семаглутида 2,4 мг у периоду од годину дана, 30% особа са гојазношћу може остварити редукцију телесне масе и до 20%. Осим значајне редукције телесне масе, семаглутид снижава ниво HbA1c код пацијената са Т2ДМ, успоставља гликемијску контролу, доводи до снижења систолног крвног притиска и побољшава липидни профил [46]. Наведени ефекти обезбеђују кардиоваскуларну безбедност и сигурност током примене семаглутида (студија SELECT) и смањење инциденце кардиоваскуларних смртних исхода, нефаталног инфаркта миокарда или нефаталног можданог удара, у односу на плацебо [47,48,49]. 
Након престанка употребе семаглутида 2.4мг, пацијенти који су смањили ТМ 20%, повећали су ТМ 11.6% (studija STEP 1) [50,51].
Семаглутид може да повећа инциденцу холелитијазе 0.9% у односу на плацебо. Постоји благо повећан ризик од панкреатитиса у поређењу са плацебом, при чему се већина ових случајева  дешава код оних који имају холелитијазу. Код пацијената са холелитијазом, ове лекове треба користити са опрезом, тако да брзина смањења телесне масе буде спорија уз додатак урсодеоксихолне киселине. Повећан ризик од настанка медуларног карцинома виђен је у студијама на  глодарима, што није потврђено у хуманим студијама. Семаглутид успорава пражњење желуца, што може утицати на апсорпцију лекова који је примењују орално. У SELECT студији су пријављене фрактуре карличних костију код 1% жена у групи са семаглутидом, у односу на 0.2% жена у групи са плацебом. Код 2.4% жена старијих од 75 година су пријављене фрактуре кука или карлице, у односу на 0.6% у групи са плацебом. Произвођач предлаже обустављање терапије семаглутидом најмање два месеца пре зачећа. У клиничкој пракси су пријављивани случајеви илеуса код пацијената на терапији семаглутидом. Нема студија са семаглутидом код пацијената са гастропарезом.  Због успореног пражњења желуца, забележени су ретки случајеви који указују на могућност већег ризика од аспирације желудачног садржаја током анестезије. Раније је постојала препорука да се обустави примена семаглутида у трајању од 5 полуживота лека, односно пет недеља пре планиране операције. Садашње препоруке су нешто другачије и захтевају првенствено клиничку процену па у зависности  од тога и периоперативни прекид терапије (видети поглавље Приказ препорука за безбедну периоперативну примену агониста ГЛП-1 рецептора (ГЛП-1 РА))
Нежељени ефекти семаглутида су идентични онима који се јављају код примене лираглутида и могу да се ублаже или избегну, споријим повећањем дозе приликом увођења лека у терапију. 
Тирзепатид је двоструки  GLP-1/ GIP агониста, који се примењује субкутано, једном недељно, за дуготрајно лечење гојазности , уз промену неодговарајућих навика у исхрани и физичкој активности. GLP-1 компонента делује на смањење глади и повећање ситости преко POMC/CART неурона и успорава пражњење желуца. Глукознозависни инсулинотропни полипептид (GIP) је инкретин, храном стимулисани хормон, који регулише енергетску равнотежу преко рецептора на површини ћелија у мозгу и масном ткиву. Претпоставља се да GIP потпомаже ефекат GLP-1 на смањење телесне масе. Терапија се започиње дозом од 2.5мг једном недељно, после 4 недеље се повећава на 5мг недељно. У случају недовољног смањења ТМ, доза тирзепатида се може повећати на 10, односно 15мг недељно. SURMOUNT-1 студија је приказала просечно смањење ТМ  од 15% на дози од 5 мг, 19.5% на дози од 10 мг и 20.9% на дози од 15 мг тирзепатида, у односу на 3.1% на плацебу.Око 50% пацијената на дози од 10 мг и 57% пацијената на дози од 15мг је постигло смањење ТМ >20%, у односу на 3% пацијената на плацебу. Обим струка се просечно смањио 10 цм, 13 цм и 14.5цм на дозама тирзепатида од 5, 10 и 15мг [52].    
Тирзепатид може да повећа инциденцу холелитијазе 1.1% у односу на 1.0% на плацебу. Код пацијената са дијабетесом типа 2, постоји благо повећан ризик од панкреатитиса у поређењу са плацебом. Повећан ризик од настанка медуларног карцинома виђен је у студијама на  глодарима, што није потврђено у хуманим студијама. Тирзепатид успорава пражњење желуца, што може утицати на апсорпцију лекова који је примењују орално. Женама се препоручује да се орални контрацептиви замене другим методама контрацепције или да оралном контрацептиву додају другу врсту контрацепције у периоду од месец дана пре увођења лека и током месец дана ескалације дозе. Произвођач препоручује обуставу примене лека најмање месец дана пре зачећа. Тирзепатид успорава пражњење желуца, што може да повећа ризик од аспирације желудачног садржаја током опште анестезије. Консензус произвођача и лекара је раније препоручивао да се лек обустави месец дана пре планиране операције у општој анестезији и да се настави после операције, кад пацијент почне да једе. Садашње препоруке су нешто другачије и захтевају првенствено клиничку процену па у зависности  од тога и периоперативни прекид терапије.

Препорука 1 — Индивидуализована процена ризика и заједничка одлука
Oдлука о наставку или привременом прекиду терапије ГЛП-1 РА треба да буде донета заједнички, уз учешће пацијента, хируршког тима, анестезиолога и лекара који је прописао терапију, уз балансирање метаболичке потребе и индивидуалног ризика.
Фактори који повећавају ризик од успореног пражњења желуца и аспирације:
· Фаза титрације дозе – ризик је већи током периода повећања дозе него током стабилне терапије одржавања.
· Више дозе – повезане су са већом учесталошћу гастроинтестиналних нежељених дејстава.
· Недељно дозирање – може бити праћено израженијим гастроинтестиналним симптомима у односу на дневне препарате.
· Гастроинтестинални симптоми – мучнина, повраћање, бол у трбуху, диспепсија и опстипација могу указивати на успорено пражњење желуца.
· Друга обољења – потребно је проценити присуство других узрока успореног пражњења желуца, као што су гастропареза или Паркинсонова болест.
Процена ризика треба да се обави довољно унапред пре интервенције, како би се евентуално прилагодила преоперативна припрема (измене режима исхране или привремене измене терапије) [53].  
Терапија са ГЛП-1РА може да се настави код пацијената без повишеног ризика.
Код пацијената са повишеним ризиком, обустава треба да се одмери насупрот ризику од хипергликемије, компликација везаних за алтернативну привремену терапију и потенцијалним нежељеним ефектима.
Обустављање ГЛП-1РА искључиво код пацијената са гојазношћу, без јасних општих индикација може да представља дискриминацију на основу телесне масе и треба га избегавати.
Ако је обустава ипак индикована: дневне формулације — изоставити на дан интервенције; недељне формулације — изоставити 7 дана пре интервенције (према анестезиолошким смерницама)
На дан процедуре код свих пацијената треба да се процени присуство симптома успореног пражњења желуца, без обзира на то да ли је терапија настављена или прекинута.
Препорука 2 — Смањење ризика од аспирације
Мере за смањење ризика:
а) Преоперативна дијета
Течна дијета најмање 24 сата пре процедуре код пацијената са клиничком сумњом на успорено пражњење желуца (по аналогији са колоноскопијом и баријатријом)
б) Ултразвук желуца на месту збрињавања.
Може се користити за процену резидуалног садржаја желуца на дан процедуре.
Ограничења: зависи од институционалних ресурса, искуства оператера.
ц) Планирање анестезије
Када постоји клиничка сумња или потврђено присуство резидуалног садржаја, размотрити брзу секвенцијалну индукцију анестезије ради интубације како би се смањио ризик од аспирације.
Алтернатива: одлагање/отказивање процедуре — уз заједнички договор с пацијентом
Пример имплементације
• Преоперативни клинички протокол: Преглед свих пацијената на GLP-1RA на гастроинтестиналне симптоме и факторе ризика најмање недељу дана пре операције. Уколико је ризик висок, треба координирати са тимовима за анестезију и прописати алтернативну терапију и модификовати исхрану.
• Контролна листа на дан операције
· Потврдити датум и време последње дозе ГЛП-1 РА.
· Проценити присуство гастроинтестиналних симптома.
· Размотрити ултразвучни преглед желуца ако постоји индикација.
· По потреби прилагодити анестезиолошки план [53].  
Налтрексон/Бупропион комбинује два лека са централним дејством која су већ одобрена. Бупропион се користи за лечење депресије и као помоћ при престанку пушења. То је неселективни инхибитор транспортера допамина и норепинефрина. Налтрексон је антагонист опиоидних рецептора који се широко користи за лечење зависности од алкохола и опијата. Верује се да је аноректички ефекат комбинације налтрексон/бупропион резултат континуиране активације анорексигених неурона у хипоталамусу. Бупропион централно изазива ситост тако што повећава производњу и ослобађање α-меланоцитног стимулишућег хормона (α-МСХ) и β-ендорфина из про-опиомеланокортинских ћелија у лучном језгру (nucleus arcuatus) хипоталамусa. Налтрексон ремети ауто-инхибиторни ефекат β-ендорфина на ћелије про-опиомеланокортина блокирањем μ-опиоидних рецепторa. Комбинација налтрексон/бупропион такође утиче на мезолимбички систем награђивања како би се смањила жудња за храном. Овај синергистички начин деловања поткрепљују докази да употреба само бупропиона или само налтрексона не доводи до клинички значајног губитка телесне масе.Свака таблета комбинације налтрексон/бупропион садржи 8 мг налтрексона и 90 мг бупропиона. Препоручена титрација дозе је једна таблета дневно током прве недеље, са повећањем за једну таблету сваке недеље до дозе одржавања од две таблете два пута дневно (укупна дневна доза 32мг налтрексона /360мг бупропиона). Међу пацијентима са прекомерном телесном масом или гојазношћу без дијабетеса, у ЦОР-И студији, налтрексон/бупропион 32мг/360мг уз хипокалоричну исхрану (дефицит од 500 килокалорија/дан) и вежбање је довело до губитка телесне масе од -6,1% наспрам -1,3% на плацебу. Примећен је губитак ТМ ≥ 5% код 48% пацијената, а губитак ТМ ≥ 10% забележен је код 25% пацијената, у поређењу са 16% и 7% у плацебо групама [54].  . Комбинована анализа три налтрексон/бупропион студије је показала да су рана побољшања жудње за храном предвиђала и већи успех у мршављењу [55-57]. 
Лиценца производа захтева губитак масе од 5% након 12 недеља лечења. Ако пацијент не постигне овај циљ, лек би требало прекинути.  Лек је регистован у Србији од 2018. године. Најчешћи пријављени нежељени ефекти су мучнина, која је у већини случајева пролазна током првих неколико недеља третмана. Осим мучнине, као нуспојаве јављају се главобоља, вртоглавица, несаница и повраћање, опстипација сува уста, који могу ретко да доведу до прекида терапије.
Налтрексон/бупропион је контраиндикован код пацијената са неконтролисаном хипертензијом [58].  
Свака употреба опиоида је апсолутна контраиндикација запримену налтрексон/бупропиона. Опиоидну терапију треба прекинути 7 до 10 дана пре почетка примене налтрексона/бупропиона. Комбинација налтрексон/бупропион је контраиндикована код особа са епилепсијом, анорексијом нервозом, булимијом или пацијената који су на одвикавању од алкохола,  као и код оних код којих су нагло прекинути бензодиазепини, барбитурати или антиепилептички лекови. Инхибитори моноамина (МОАИ) могу да повећају ризик од хипертензивних реакција, и стога се налтрексон/бупропион не сме користити најмање 14 дана од прекида узимања инхибитора моноамина. Налтрексон/бупропион не треба узимати са оброком који садржи висок садржај масти (≥55% масти), јер то значајно повећава концентрацију лека. Постоји више потенцијалних интеракција лекова са налтрексоном/бупропионом, који произилази из ефекта бупропиона и његових метаболита на инхибицију јетреног система ензима CYP2D6. Код пацијената који већ примају налтрексон/бупропион, лекове које се метаболишу преко CYP2D6 треба започети у нижим дозама уз опрезну титрацију (нпр. селективни инхибитори поновног преузимања серотонина, бета блокатори, антипсихотици, антиаритмички агенси типа 1Ц и многи трициклични антидепресиви, као што су циталопрам, метопролол, рисперидон, пропафенон и дезипрамин). Бупропион може довести до смањене ефикасности тамоксифена и стога га не треба користити ову комбинацију. Бупропион се примарно метаболише помоћу ензимског система CYP2B6. Због тога, доза налтрексона/бупропиона не би требало да прелази једну таблету два пута дневно када се користи са инхибиторима CYP2B6 (нпр. тиклопидином). Налтрексон/бупропион треба избегавати код пацијената који узимају индукторе CYP2B6 јер они могу смањити ефикасност налтрексона/бупропиона смањењем изложености бупропиону (нпр. ритонавир, лопинавир, ефавиренз, карбамазепин, фенобарбитал, фенитоин). Може доћи до токсичног ефекта на централни нервни систем када се користи налтрексон/бупропион истовремено са допаминергичким лековима (нпр. леводопа, амантадин).
При избору лекова који се користе за лечење коморбидитета повезаних са гојазношћу и болести које нису повезане са гојазношћу, а које се јављају код пацијената са гојазношћу треба узети у обзир телесни састав и метаболички статус. Ако је могуће, избећи или заменити лекове који повећавају телесну масу и/или имају негативне метаболичке ефекте, лековима који доводе до смањења телесне масе или су неутрални уодносу на телесну масу. Обратити пажњу на адекватан унос протеина, минерала и витамина у циљу превенције саркопеније и минералновитаминског дефицита, посебно код  дијета са уносом мањим од 1200 килокалорија [32]. Сажете карактеристике, механизам деловања најчешће коришћених лекова за лечење гојазности и мере опреза о којима је потребно водити рачуна при избору терапије су приказани у табели 13, а коморбидитети и доказани ефекти на болести проистекле из гојазности у табели 14. Алгоритам који помаже у избору лека за лечење гојазности  ових пацијената приказан је на цртежу 4 [13].


Табела 13. Медикаментна терапија гојазности (подаци од значаја при избору медикаментне терапије гојазности) [13]

	
	ЛИРАГЛУТИД
	СЕМАГЛУТИД
	ТИРЗЕПАТИД
	НАЛТРЕКСОН/
БУПРОПИОН

	Начин примене
	Субкутано
	Субкутано
	Субкутано
	Орално

	Доза/фреквенца 
	3,0 мг дневно
	0,25-2,4мг недељно
	2,5-15мг недељно
	16/180 мг 2 пута/дан

	Титрирање дозе
	0,6мг 1х дневно, 7 дана
1,2мг 1х дневно, 7 дана
1,8мг 1х дневно, 7 дана
2,4 1х дневно, 7 дана
3,0мг 1х дневно
	0,25мг 1х недељно 4 недеље,
0,5мг 1х недељно 4 недеље,
1мг 1х недељно 4 недеље,
1,7мг 1х недељно 4 недеље,
2,4мг 1х недељно 
7,2,4мг 1х недељно
	2,5мг 1х недељно 4 недеље,
5мг 1х недељно 
Ако је потребно даље повећање дозе:
7,5мг 1х недељно 4 недеље,
10мг 1х недељно 
Ако је потребно даље повећање:
12,5мг 1х недељно,
15мг 1х недељно 
	1х1 ујутру недељу дана,
2х1 недељу дана,
2+0+1 недељу дана,
2х2 

	Ефекат на % смањење ТМ, плацебо одузет
	-5,4% у 56. Недељи
	12,4% у 67. недељи
	11,9% (5мг)
16,4% (10мг)
17,8% (15мг) у 72.недељи
	-4,8% у 56. недељи

	Ефекат на дуготрајно смањење ТМ, плацебо одузет
	-4,2кг током 3 године
	12,6% у 104. недељи
	11% (5мг)
17,4% (10мг)
18,4% (15мг) у 176.недељи
	Није испитивано

	% пацијената који су достигли ≥ 5% смањење ТМ
	63,2% (вс. 27,1% на плацебу)
	86,4% (вс. 31,5% на плацебу)
	85,1% (5мг)
88,9% (10мг)
90,9% (15мг) (вс. 34,5% на плацебу)
	48% (вс. 16% на плацебу)

	% пацијената који су достигли ≥ 10% смањење ТМ
	33,1% (вс. 10,6% на плацебу)
	69,1% (вс. 12% на плацебу)
	68,5% (5мг)
78,1% (10мг)
83,5% (15мг) (вс. 18,8% на плацебу)
	25% (вс. 7% на плацебу)

	% пацијената који су достигли смањење ТМ ≥15%
	14,4% (вс. 3,5% на плацебу)
	50,5% (вс. 4,9% на плацебу)
	48,0% (5мг)
66,6% (10мг)
70,6% (15мг) (вс. 8,8% на плацебу)
	12% (вс. 2% на плацебу)

	% пацијената који су достигли смањење ТМ ≥20%
	Није испитивано
	Није тестирана статистичка значајност
	30,0% (5мг)
50,1% (10мг)
56,7% (15мг) (вс. 3,1% на плацебу)
	Није испитивано

	Ефекат на одржавање претходне редуковане ТМ
	-6,2% додатног губитка када је плацебо одузет током 1 године
	Није испитивано
	94% пацијената може да одржи најмање 80% смањење ТМ (вс 43% на плацебу)
	Није испитивано

	Ефекат на жудњу за храном
	Није испитивано 
	Смањује се
	Није испитивано
	Смањује се

	Контраиндикације
	Раније:
 Лична или породична анамнеза о медуларном карциному тиреоидеје

Лична анамнеза о МЕН 2 синдрому

	Раније: 
 Лична или породична анамнеза о медуларном карциному тиреоидеје

Лична анамнеза о МЕН 2 синдрому



	Раније:
 Лична или породична анамнеза о медуларном карциному тиреоидеје

Лична анамнеза о МЕН 2 синдрому



	Неконтролисана хипертензија

Употреба опијата

Анамнеза о, или фактори ризика за епилепсију

Нагли прекид конзумације алкохола
Истовремена примена инхибитора моноамино оксидазе (МАО)

Тешко оштећење јетре

Терминална бубрежна слабост

Трудноћа

	
	Сад:
Трудноћа, дојење, планирање трудноће
Преосетљивост на лек
*

	Сад:
Трудноћа, дојење, планирање трудноће

Преосетљивост на лек

	Сад:
Трудноћа, дојење, планирање трудноће

Преосетљивост на лек

	

	Чести нежељени ефекти
	Мучнина, опстипација, дијареја, повраћање
	Мучнина, опстипација, дијареја, повраћање
	Мучнина, опстипација, дијареја, повраћање
	Мучнина, опстипација, главобоља, сува уста, вртоглавица, дијареја

	Ретки нежељени ефекти
	Панкреатитис
Холелитијаза
	Панкреатитис
Холелитијаза
	Панкреатитис
Холелитијаза
	Епилепсија
Погоршање депресије


	Интеракције са лековима
	Може да утиче на апсорпцију лекова због успореног пражњења желуца*
	Може да утиче на апсорпцију лекова због успореног пражњења желуца*
	Може да утиче на апсорпцију лекова због успореног пражњења желуца
Користити парентералну/механичку контрацепцију прве 4 недеље од увожења лека и 4 недеље од повећања сваке дозе*
	Интеракција лекова који се метаболишу преко CYP2D6
(SSRI, бета блокатори, антипсихотици, тип 1ц антиаритмици, многи трициклични антидепресиви, леводопа)




*Иако GLP-1 рецепторски агонисти успоравају пражњење желуца и могу изменити брзину апсорпције орално примењених лекова, клинички значајне интеракције су ретке. Посебан опрез препоручује се код оралних контрацептива, варфарина, левотироксина и лекова са уским терапијским индексом [59].   
Код одабира фармакотерапије гојазности, једну од кључних улога има постојање коморбидитета гојазности и потенцијални ефекат лекова на реверзију постојећих коморбидитета и редукцију ризика од прогресије у тежи степен болести.
Предијабетес се јавља код 14,3 до 36,9% људи са гојазношћу. Прогресија у ДМТ2 се јавља код 25% особа са предијабетесом. Смањење ТМ 1кг, смањује ризик за прогресију у ДМТ2 16%. Студије SCALE и SURMOUNT-1  су приказале смањење прогресије предијабетес у дијабетес применом лираглутида и тирзепатида,  студија STEP 10 је показала да примена семаглутида предијабетес враћа у стање нормогликемије.
ДМТ2 код пацијената са гојазношћу је праћен са лошијом гликорегулацијом, дислипидемијом и хипертензијом [60,61]. 
Срчана инсуфицијенција (са очуваном ејекционом фракцијом-HFpEF) се јавља код 84% особа са гојазношћу [62].  Студије  SUMMIT и STEP су показале смањење HFpEF применом семаглутида и тирзепатида [63,64].  
Резултати SELECT студије указују на да примена семаглутида смањује 35% главне кардиоваскуларне догађаје код особа са  ом инсуфицијенцијом са оштећеном ејекционом фракцијом (HFrEF) [65].   
Стеатохепатитис удружен са метаболичком дисфункцијом (MАSH) представља једно од обољења из спектра болести масне јетре удружене са метаболичким обољењима (MASLD), у које спадају фиброза и цироза. MАSH се јавља код 34% особа са гојазношћу. Студија ESSENCE која је је показала позитиван ефекат семаглутида од 2,4мг на 2. или 3. стадијум фиброзе у оквиру MАSH. Резултати 2. фазе студије SYNERGY-NASH су показали реверфију фиброзе после примене тирзепатида [66].   
Опструктивна апнеа у сну (OSAS) је чест, недовољно дијагностикован коморбидитет гојазности  који носи висок ризик од поремећаја срчаног ритма и изненадне смрти у сну. Студија  са тирзепатидом и лираглутидом, SURMOUNT-OSA и SCALE Sleep Apnea Trial, су показале смањење апнеа/хипопнеа индекса  [43,67].   .
Остеоартритис колена настаје због опретећења колена телесном масом и ихроничном инфламацијом у гојазности. Семаглутид у STEP 9 студији и лираглутид су допринели смањењу тегоба узрокованих остеоартритисом и повећању физичке активности [68].   


Табела  14 . Ефекат ЛЛГ на коморбидитете гојазности [13]
	Коморбидитет
	Лираглутид
	Семаглутид
	Тирзепатид
	Натрексон/Бупропион

	Ефекат на предијабетес
	79% редукција ризика за ДМ тип 2 током 3 године
	81% врећање на нормогликемију вс. 14% на плацебу у 52. недељи
	93% смањење ризика за развој ДМТ2 у 176. недељи
	Није испитивано

	Ефекат на ДМТ2 (ХбА1ц, плацебо одузет)
	-1,0%
	-1.2%
	-1,6% (10мг)
-1,6% (15мг)
	-0,5%

	Ефекат на КП 1 године, плацебо одузет
	(mmHg)
-2,8 СКП
-0,9 ДКП
	(mmHg)
-5,1 СКП
-2,4 ДКП
	(mmHg)
-5,8 (5мг)
-7,0 (10мг)
-6,4 (15мг) СКП

-4,2 (5мг)
-4,5 (10мг)
-3,6 (15мг)ДКП
	+1,8mmHg СКП
+0,9mmHg ДКП

	Ефекат на липиде, плацебо одузет
	-2,3% ук.хол
-2,4% LDL 
+1,9% HDL 
-3,9% nonHDL
 -9,3% TG
	-5,9% ук. Хол
-6,5% LDL
-18,3% тирглиц.
	-3,1% ук хол.
-4,2% LDL
-20,3% тиглиц.
	+7,2% HDL 
- 9,6 % тирглиц.

	Ефекат на срчану фреквенцу, плацебо одузет
	+2,4 /мин
	+4,2/мин
	+0,5/мин (5мг)
+2,2/мин (10мг)
+2,5/мин (15мг)
	+1,14/мин

	Ефекат на MACE
	КВ безбедност
	Смањење MACE за 20% код пацијената са ASCVD >40месеци
	Судија у току
	Није испитивано

	Ефекат на HFpEF

KCCQ-CSS skor
	Није испитивано
	

Побољшање 7,8 бодова
	Смањење погоршања HF или CV смртности 38%
Побољшање 9,8 бодова
	Није испитивано

	Ефекат на MASH
	Побољшање MASH 39% са 1,8мг
	Побољшање MASH 62,9%
Побољшање фиброзе 36,8%
	Побољшање MASH
44% (5мг)
56% (10мг)
62% (15мг)
Побољшање фиброзе
55% (5мг)
51% (10мг)
52%(15мг)
	Није испитивано

	Ефекат на PCOS
	Није довољно испитано
	Није испитивано
	Није испитивано
	Није  испитивано

	Ефекат на остеоартритис
	Нема користи
	Побољшање 14,2 бода
	Није испитивано
	Није испитивано

	Ефекат на OSAS
	Редукција АХИ  6,1/сат
	Није испитивано
	Редукција АХИ за -20/сат без CPAP,
23/сат са CPAP

	Није испитивано

	Ефекат на физичку функционалност
	Побољшање
	Побољшање
	Побољшање на свим дозама
	Побољшање

	Квалитет живота
	Побољшање
	Побољшање
	Побољшање
	Побољшање



Прилагођено из: CMAJ 2025. https://obesitycanada.ca/guidelines/pharmacotherapy
Цртеж 4. Алгоритам за одлуку о фармакотерапији гојазности


Не
Не
Да
Да
Постављање циљева лечења са пацијентом: смањење ТМ, одржавање смањења ТМ, лечење коморбидитета
Одабрати ЛЛГ (на основу табеле за одлуку о фармакотерапији гојазности), узети у обзир жељу пацијент, контраиндикације и доступност лека
Започети фармакотерапију
Титрирати лек до постизања терапијске дозе, уз праћење толерабилности
Постигнуто очекивано смањење ТМ и оптимизација коморбидитета
Наставити дуготрајно лечење и кориговати циљеве, ако је потребно
Евалуирати могуће факторе неуспеха и размотирити додатну медикаментну или другу терапију
Размотити потребу за евалуацијом моногенске или синдромске гојазности
Терапија сетмеланотидом ако постоји моногенска, синдромска гојазност или стечена хипоталамусна гојазност*

Прилагођено из: CMAJ, 2025 (197) https://obesitycanada.ca/guidelines/pharmacotherapy
	*Сетмеланотид ((Imcivree ®) је селективни агониста МЦ4 рецептора регистрован за лечење ретких облика генетске и хипоталамичке гојазности. Индикације се разликују између ФДА и ЕМА: Бардет–Биедл синдром (BBS), Биалелни дефицит ПОМЦ (укључујући ПЦСК1), Биалелни дефицит ЛЕПР, Стечена хипоталамичка гојазност (само ФДА, 2026)
	
	




Нови орални лекови за лечење гојазности

Орални семаглутид (Wegovy® таблете) представља први орални пептидни ГЛП-1 рецепторски агонист одобрен за лечење гојазности ( ФДА је одобрила у децембру 2025. године, a EMA у јулу 2026). године. Лек се узима једном дневно, на празан желудац (30мин пре јела, уз постепену титрацију до одржавајуће дозе од 25 мг дневно (tитрација: 1,5 ;4 ; 9; 25 mg, са најмање 4 недеље на свакоj дози) Омогућава високу ефикасност ГЛП-1 терапије без потребе за поткожним ињекцијама, што може побољшати прихватање терапије и адхеренцију код одређеног броја пацијената (16,6%/13,6% током 64 недељe (OASIS4)[69].
Орфоглипрон (Foundayo® таблете),орални непептидни ГЛП-1 рецепторски агонист одобрен за лечење гојазности ( ФДА је одобрила у децембру 2025. године). У студији  (Студија ATTAIN-1 у особа без Т2ДМ (72 недеље), показала дозно зависну ефикасност ( 12,4%/11,2%) Дозе и титрирање  0.8mg; 2.5;5.5; 9; 14 и 17,2mg, на месец дана повећање дозе Узима се једном дневно у било које доба дана независно од оброка [70].  

Нови лекови за лечење гојазности (још увек нису регистривани)
КагриСема (CagriSema) је једнонедељна фиксна комбинација два ињекциона лека :амилинског аналога кагрилинтида (2,4 мг) и ГЛП-1 агонисте семаглутида (2,4 мг), која обједињује два комплементарна механизма регулације апетита и ситости у једном препарату.. У развојном програму REDEFINE постигнут је губитак телесне масе од приближно 23% код одраслих са гојазношћу без дијабетеса, што га сврстава међу најефикасније комбиноване терапије у овом тренутку. Лек још увек није одобрен: НДА је поднет ФДА у децембру 2025, а регулаторна одлука (ПДУФА) очекује се око октобра 2026. Уколико буде одобрен, КагриСема би био први комбиновани ГЛП-1 и амилински аналог на тржишту [71].  
Ретатрутид.  (Retatrutid) је „трипле" агонист који истовремено делује на рецепторе за ГИП, ГЛП-1 и глукагон, чиме поред супресије апетита додатно повећава енергетску потрошњу.. У студији TRIUMPH-1 (објављеној у мају 2026, Н=2.339) постигнут је губитак телесне масе од 28,3% на дози од 12 мг, док је студија TRIUMPH -4 показала губитак 28,7% на 68 недеља). Лек није одобрен; подношење НДА очекује се у последњем кварталу 2026, а одобрење крајем 2027, са лансирањем током 2028. [72,73].      
Сурводутид. (Survodutid)  је дуални агонист ГЛП-1 и глукагонских рецептора код кога активација глукагонског пута посебно погодује метаболизму масти у јетри. Због тога је, поред гојазности, његов развој снажно усмерен и на метаболичку стеатохепатитис (МАСХ), где је у ранијим фазама показао значајно повлачење болести; у испитивањима гојазности губитак телесне масе кретао се око 19% у фази 2. Лек није одобрен и тренутно се налази у програму фазе 3 (SYNCHRONIZE) [74].  
Амикретин. (Amycretin) је унимолекуларни, дугоделујући агонист ГЛП-1 и амилинских рецептора, који обједињује оба дејства у једном молекулу и  што је посебно значајно развија се истовремено у субкутаној и пероралној формулацији. У раним испитивањима субкутана форма је дала губитак телесне масе до 24,3% (36 недеља), а орална око 13% (12 недеља). Лек није одобрен; опсежан програм фазе 3 за обе формулације (укључујући пивоталну студију АМАЗЕ 1) покренут је почетком 2026. [75].    
Маздутид. (Mazdutid) је дуални агонист глукагонских (ГЦГ) и ГЛП-1 рецептора, аналог оксинтомодулина; активација глукагонског рецептора повећава енергетску потрошњу и смањује висцерално масно ткиво и садржај масти у јетри. У студији GLORY-1 постигнут је губитак телесне масе од приближно 14,8% на дози од 6 мг (48 недеља), а у студији GLORY-2 око 20% на дози од 9 мг (60 недеља) код пацијената без дијабетеса. За разлику од осталих наведених, маздутид је већ одобрен ,у Кини, али не код ФДА ни ЕМА, те је његова примена ограничена на кинеско тржиште [76]. 
Маридебарт кафраглутид (MariTide), јесте биспецифични молекул који комбинује ГЛП-1 рецепторски агонизам са ГИП рецепторским антагонизмом. Састоји се од моноклонског антитела које блокира ГИП рецептор, конјугованог са два ГЛП-1 агонистичка пептида, што леку даје полуживот од око 21 дан и омогућава јединствено месечно дозирање. У студији фазе 2  постигнут је губитак телесне масе до 20% на 52 недеље, без достизања платоа. Лек није одобрен ни код FDA ни код EMA; налази се у фази 3 кроз програм MARITIME [77].    
Баријатријска хирургија  
Дугорочно гледано баријатријска хирургија је најефективнији и најефикаснији третман за особе које пате од екстремне гојазности. Главни здравствени ефекти баријатријских операција су последица значајног губитка телесне масе, а не операције саме по себи. Међутим, то је најинвазивнији поступак за лечење гојазности и „можда није прикладан за већину пацијената”. Због повољног ефекта на ток и могућу ремисију метаболичких болести узрокованих гојазношћу, термин “баријатријска хирургија” се све чешће замени термином “метаболичка хирургија” [78,79].                  
Пацијенте који имају индикације за баријатријску/метаболичку хирургију лекар опште медицине треба да упути у специјализоване центре за лечење гојазности, где би били потпуно и објективно информисани, психолошки припремљени и третирани од стране посвећеног и акредитованог мултидисциплинарног тима. Осим тога, њихова одлука да се подвргну операцији треба да се донесе након довољно времена посвећеног свим аспектима оваквог оперативног захвата и сагледавања реалних циљева ове терапијске методе ..
Први водич за хируршко лечење гојазности је објављен 2004. године. Од тад су неке хируршке технике напуштене, а у то време експериментална метода “sleeve” гастректомија је последњих година постала водећа процедура. Појавиле су се и нове технике као што је гастрична пликација, креирање једне анастомозе или ендолуминалне процедуре (интрагастрични балон и ендобаријера).

Индикације за баријатријску хирургију:
ИТМ ≥35 кг/м2 или ИТМ ≥30 кг/м2 са коморбидитетима, кад се очекује побољшање коморбидитета после операције (препорука Интернационалне федерације за хирургију гојазности-IFSO) док је став Европског удружења за проучавање гојазнсти (EASO) да се баријатријска хирургија  разматра код пацијената са ИТМ ≥40кг/м2 или ИТМ ≥ 35кг/м2 и бар једним коморбидитетом везаним за гојазност чије побољшање се очекује после операције, а разматра се и код пацијената са ИТМ ≥30кг/м2 и незадовољавајућом регулацијом дијабетеса типа 2 на стандардној терапији [80]. 
Баријатријска хирургија се разматра на индивидуалној основи код особа од 18 до 60 година старости, код којих нема контраиндикација за лапароскопске операције, када је конвенционално лечење завршено или када у одређеном временском периоду није дало очекивани резултат.  Предуслов за хируршко лечење гојазности јесте да је пацијент претходно конзервативним методама лечења смањио телесну масу најмање 5% или да је раније смањивао и поново повећавао телесну масу. Пацијенту треба предочити да је неопходно његово ангажовање у промени животног стила пре операције, као и придржавање препорука за исхрану и физичку активност после операције. Реална очекивања пацијента од хируршког лечења су важна за очување мотивације за лечење гојазности у постоперативном периоду [81]. 


Контраиндикације за баријатријску/метаболичку хирургију су: 
	· Несарадња пацијента у спровођењу дијетотерапије и физичке активности у преоперативном периоду                                                 

	· Хиатална хернија већа од 5цм, улкусна болест желуца или дванаестопалачног црева,

	· Нелечени гастритис и езофагитис                         

	· Претходна баријатријска операција на желуцу, осим у случају ревизионих процедура              

	· Психозе, тешки поремећаји личности, поремећаји исхране, неспособност пацијента да се брине о себи




Преоперативна обрада пацијента
Ерадикација H.Pylori је значајна код планираног гастричног бајпаса (RYGB) јер је примећена већа учесталост улкуса на месту шавне линије, док код других типова операције није доказана повезаност инфекције H.Pylori и постоперативних компликација (условна препорука, зависно од типа операције)
С обзиром на висок ризик од настанка дефицита микронутријената после малапсорптивних процедура, препоручује се преоперативна евалуација серумског гвожђа, тоталног капацитета везивања, феритина, витамина Д и паратироидног хормона. Препоручује се и провера витамина Б 12 пре операције и ако је потребна надокнада око шест месеци пре операције. Дијетотерапија и смањење телесне телесне масе пре операције олакшава извођење операције, а постоперативно саветовање са нутриционистом обезбеђује адаптацију редукованих и/или реанранжираних органа дигестивног тракта на поновни унос хране и део је холистичког приступа у лечењу гојазности.
Ендоскопија пре баријатријске операције може да утиче на одлуку о времену или врсти операције, ако се установи хиатална хернија, гастритис или пептички улкус. Препорука је да се езофагогастродуоденоскопија преоперативно ради код пацијената са симптомима болести горњег дигестивног тракта .
Психолошка процена и саветовање у преоперативном и постоперативном периоду се препоручује због веће учесталости поремећаја менталног здравља код кандидата за баријатријске операције у поређењу са општом популацијом. 
Психозе, тешки поремећаји личности, поремећаји исхране, неспособност пацијента да се брине о себи су контраиндикација за баријатријске операције. Због недовољне количине доказа о повезаности преоперативне депресије са постоперативним губитком телесне телесне масе, препорука за консултацију психолога/психијатра пре и после операције је условна [81].

Преоперативна припрема пацијената
Дијагностика опструктивне апнеје у сну (OSAS) се препоручује код пацијената који хрчу у сну или чији партнери или чланови породице наводе да имају прекиде дисања у сну. Спровођење полисомнографије је исплативо код пацијената са сумњом на OSAS. Примена апарата са континуираним позитивним притиском у дисајним путевима (CPAP) је препоручљива код особа са OSAS које се припремају за баријатријску операцију.
Саветује се престанак пушења у циљу смањења периоперативних и постоперативних компликација.

Ендоскопске и оперативне процедуре
Постављање интрагастричног балона је неинвазивна метода у којој се интрагастрични балон пласира гастроскопски, у аналгоседацији. У желуцу изазива осећај пуноће и смањује се потреба за уносом хране. Након 6 или 12 месеци балон се, такође ендоскопски, одстрањује из желуца. Контраиндикација за пласирање балона је постојање веће хиаталне херније.
Постављање ендобаријере у желудац и танко црево врши се ендоскопски. Процедура је заживела у неким земљама, али се сама ендобаријера још усавршава.
Баријатријске операције се деле на рестиктивне (“sleeve” гастректомија) и комбиноване, рестриктивно-малапсорптивне (гастрични бајпас, бајпас са једном анастомозом и билиопанкреатична операција).
Код пацијената са доказаним Бареттовим једњаком је контраиндикована “sleeve” гастректомија.
Препоручује се да се пацијентима са дијабетесом типа 2 израчуна Едмонтонов скор у процени и претпоставци очекиваног ефекта баријатријске операције на ремисију дијабетеса [82]. 

Резиме две најчешће баријатријске процедуре дат је у табели 15. 
Табела 15. Поређење две главне баријатријске хируршке процедуре за лечење тешке гојазности	
	Гастрични бајпас			                            Слееве гастректомија

	Веома дуго техничко искуство	                            Једна деценија искуства

	Бајпас желуца и танког црева,                                          Желудац редукован вертикално
а желудац смањен на веома малу величину 	             (80% уклоњено)

	Обим уноса хране значајно смањен;                               Ограничава количину хране
смањена апсорпција хранљивих материја	

	Очекује се масиван губитак телесне масе                       Веома значајан губитак телесне масе 
(14-20 јединица ИТМ)	                                                         Очекиван  (10-18 јединица ИТМ)

	Делимично реверзибилна процедура	                            Иреверзибилна процедура




Планирано мултидисциплинарно праћење оперисаних пацијената уместо стандардног лекарског прегледа [83]. 

Постоперативна исхрана
Препоручује се дневни унос 60-120г протеина, у циљу очувања немасне масе тела.
Надокнада минерала и витамина
Навике у исхрани треба прилагодити новој физиологији гастроинтестиналног тракта.  Дефицити у исхрани се јављају у зависности од врсте баријатријске процедуре. Ограничење уноса хране након свих баријатријских хируршких процедура, као и малапсорпција хранљивих материја после бајпас процедура могу да изазову дуготрајне мултипле недостатке у исхрани (нпр. протеина, неколико витамина, минерала и микроелемената). Зато је потребно да се у зависности од коришћене хирурушке процедуре свим пацијентима пропише дуготрајна суплементација минералима и мултивитаминима. Непосредно после баријатријске операције се добро толеришу таблете калцијум карбоната, за жвакање, које се узимају уз оброк, у дози од 1200 до 2000мг дневно. Код пацијената са недостатком желудачне киселине (после гастричног бајпаса), боље се апсорбује калцијум цитрат.
Након малапсорпривних процедура, због недовољне синтезе унутрашњег фактора, годину дана после операције, може да настане недостатак витамина Б12.Употреба 400µg фолне киселине спречава настанак дефицита фолата. Профилактичка примена гвожђа је потребна у циљу спречавања настанка анемије, због мање ресорптивне површине желуца и недостатка желудачне киселине.Ради побољшања ресорпције гвожђа, узимати препарат са 500mg витамина Ц, најмање 2 сата пре или после суплементације калцијума.
Стеатореја после операције може да допринесе дефициту витамина топивих у мастима. У случају недостатка витамина А, препоручује се орална надокнада 5000-10.000IU/dL. Витамин К треба да се надокнади ако је INR >1.4.Након операција које подразумевају премошћавање илеума, нарочито ако јави понављано повраћање, може да се јави дефицит тиамина (Б1 витамин). Парентерална надокнада тиамина у дози од 100mg/d, долази у обзир у случају појаве неуролошких симптома, првих 7-14 дана, потом се наставља са оралном применом 10mg/d, до повлачења неуролошких симптома.
Осим тога, периодичне лабораторијске контроле су потребне да идентификују нутритивне дефиците, па ће и одговарајуц́и суплементи бити индивидуализовани у складу са тим налазима. Пацијенти са доказаним недостатком микронутријената биће лечени одговарајућом суплементацијом  [83]. 



Остале препоруке:
	Примена урсодеоксихолне киселине у фази смањења телесне телесне масе после баријатријске операције

	Препоручује се убрзо после баријатријске операције и током периода губитна телесне масе, у циљу превенције холелитијазе 

	Примена блокатора протонске пумпе се препоручује код пацијената након гастричног бајпаса у циљу превенције маргиналних улкуса 

	Препорука је да се езофагогастродуоденоскопија ради једном годишње код пацијената након “слееве” гастректомије 

	Одлагање трудноће после баријатријске операције се препоручује док траје фаза смањења телесне масе, да би се избегао нутитивни и минерално витамински дефицит плода 

	Лечење болести повезаних са гојазношћу мора бити прилагођено губитку ексцесивне телесне масе. Специфични проблеми могу да се појаве код пацијената који имају психолошке потешкоће у прилагођавању, израженим променама у понашању и променама у исхрани, у изгледу тела због великог губитка телесне масе који се дешава у року од годину дана или више.




Лечење дијабетеса и хиперлипидемија после баријатријске операције
Циљна вредност ХбА1ц је <7%, гликемије наште до 6.1mmol/L, а постпрандијално до 10mmol/L. Пацијенти који су пре операције лечени оралним препаратима за гликорегулацију, обустављају употребу лекова пре операције. Пацијенти на комбинованој терапији оралним препаратима и инсулином, обустављају употребу обе врсте лекова и након почетка уноса хране после операције се процењује потреба за враћањем инсулина у терапију. Уколико је пацијент користио ГЛП-1 РА, обуставља примену лека (лираглутида , недељу дана, а семаглутида и тирзепатида месец дана пре операције).  Долази у обзир наставак примене ГЛП-1 РА, месец дана након операције, у циљу постизања већег смањења телесне масе.
 Пацијенти са типом 1 дијабетеса треба да наставе употребу инсулина, уз евентуалну корекцију дозе.
Лечење хиперлипидемије се наставља после баријатријске операције, по критеријумима водича за лечење хиперлипопротеинемија.
Здравље костију и гихт после баријатријске операције
Смањење минералне коштане густине се дешава након смањења телесне масе, услед повећаног коштаног метаболизма, мањег механичког оптерећења костију и могућег микронутритивног и протеинског дефицита. Чест је налаз повишеног паратироидног хормона, алкалне фосфатазе и остеокалцина као индикатора повећаног коштаног метаболизма.Тежи недостатак витамина Д, са повећањем паратироидног хормона, захтева суплементацију витамина Д у дози од 50.000IU, 1-3 дана у недељи. У тежим случајевима секундарног хиперпаратироидизма, доза ергокалциферола може да се повећа до 100.000IU, до нормализације нивоа витамина Д. Ако се употребом ергокалциферола не постигне задовољавајући ниво витамина Д, може да се у супституцију уведе калцитриол у дози од 0.25 до 1mg дневно.
Одржавање или рецидив поремећаја у уносу хране и поремећаја у исхрани (који се не могу излечити операцијом) као и психичке дисфункције често се уочавају и захтевају даље праћење од стране психијатра/психотерапеута. 
Коначно, рецидив повећања телесне масе (различитог степена) се генерално јавља након неколико година, па и након декада. Потребно је да се спроводи рани покушај превенције враћања телесне масе кроз промену начина живота, са посебним фокусом на физичку активност и, у случају поновног повећања телесне масе, на евентуално лечење лековима против гојазности.
Баријатријски пацијенти захтевају додатно доживотно медицинско праћење и лечење након баријатријске операције. Спровођење постбаријатријског мултидисциплинарног програма праћења представља саставни део клиничког пута у центрима за баријатријску хирургију. Прве године се пацијент, са лабораторијским налазима, на 6 месеци контролише код ендокринолога који га је припремао за баријатријску операцију. Од друге године се контролише једном годишње, а након пет година од операције се прати код лекара опште медицине, под условом да су ови лекари за то обучени. Препоручује се да се пацијенту на примарном нивоу здравствене заштите једном годишње ураде основне анализе крви, дају дијететске препоруке и прати телесна маса [83].
ПРЕПОРУКЕ. Припрема и праћење пацијената пре и после баријатријске хирургије
	1
	Пре баријатријске хирургије је неопходна комплетна медицинска и нутритивна евалуација пацијената, евентуална корекција нутритивних дефицита и смањење телесне масе најмање 5% у преоперативном периоду (Ниво доказа V, степен препоруке Г)

	2
	Езофагогастродуоденоскопија је обавезна пре доношења одлука о врсти баријатријске процедуре (Ниво доказа I, степен препоруке Г)

	3
	Скрининг за опструктивну апнеу у сну-ОСАС,код пацијената којиимају клиничке симпроме ОСАС (Ниво доказа V, степен препоруке Г)

	4
	Престанак пушења у циљу смањења периоперативних и постоперативних компликација (Ниво доказа  II, степен препоруке B)

	5
	Баријатријска хирургија се разматра код пацијената са ИТМ ≥ 35кг/м2 или ≥30кг/м2 и бар једним коморбидитетом везаним за гојазност чије побољшање се очекује после операције (IFSO) (Ниво доказа  II, степен препоруке B)
Баријатријска хирургија се разматра код пацијената са ИТМ ≥ 40кг/м2 или ≥35кг/м2 са најмање једним коморбидитетом везаним за гојазност и код пацијената са ИТМ ИТМ≥ 30кг/м2 са незадовољавајућимом регулацијом дијабетеса типа 2 на медикаментној терапији (EASO)

	6
	Дуготрајно смањује смртност од свих узрока (Ниво доказа  II, степен препоруке B)

	7
	Обезбеђује дуготрајно веће смањење телесне масе у поређењу са фармакотерапијом (Ниво доказа I, степен препоруке A)

	8
	Индукује ремисију дијабетеса типа 2, сама или у комбинацији са потентним медикаментима (Ниво доказа  II, степен препоруке B)

	9
	Побољшава дуготрајну ремисију обољења везаних са гојазношћу као што су дислипидемија, хипертензија, стеатоза јетре и неалкохолни стеатохепатитис (Ниво доказа III, степен препоруке В)

	10
	Препоручујемо да избор баријатријске процедуре врши тим лекара који чине конзилијум за баријатријске операције (Ниво доказа V, степен препоруке Г)

	11
	Прве године се пацијент, са лабораторијским налазима, на 6 месеци контролише код ендокринолога који га је припремао за баријатријску операцију. Од друге године се контролише једном годишње, а након пет година од операције се прати код лекара опште медицине, под условом да су ови лекари за то обучени. Препоручује се да се пацијенту на примарном нивоу здравствене заштите једном годишње ураде основне анализе крви, дају дијететске препоруке и прати телесна маса.  (Ниво доказа  II, степен препоруке B)




ГОЈАЗНОСТ КОД СТАРИЈИХ ОСОБА
Повећана телесна масе и гојазност је у Европи присутна код 64% особа од 65 до 74 године старости, код 58% старијих од 75 година али перзистира и код 10% особа старијих од 85 година.
Старењем се смањује скелетна мишићна маса и снага мишића, упоредо са нагомилавањем масне масе, што узрокује саркопеничну гојазност. У лечењу гојазности код старијих особа важније је очување мишићне масе, функционалности и независности, него смањење телесне масе  [84,85].   
Приликом првог прегледа старијих особа са гојазношћу потребно је да се уради мерење телесне масе, телесне висине и телесног састава. Код старијих особа БМИ је недовољно поуздан параметар за процену ухрањености јер не обухвата распоред масног ткива и телесни састав, може да прикрије саркопенију, крхкост и потхрањеност. Телесна висина се временом смањује, а БМИ не обухвата индивидуалну варијабилност. 
Обим струка и израчунавање односа обима струка и телесне висине су маркери кардиометаболичког ризика. 
За процену телесног састава „златни стандард“  је дензитометрија (DEXA).
Процентуална дистрибуција масног ткива по телесним шупљинама и екстремитетима може да се процени биоимпеданцом. Ограничења ове методе су врста хране и индивидуална варијабилност. Прецизна локализација масног ткива може да се процени помоћу компјутеризоване  томографије и магнетне резонанце високе резолуције. Ове методе су су теже доступне, КТ подразумева изложеност зрачењу и имају високу цену. Није дефинисана вредност БМИ, обима струка или процента масног ткива при којој почиње смањење функционалности у зависности од старости [86].     
Следећи поступак је тест за процену функционалности који подразумева процену снаге, помоћи при ходању, пењања уз степенице, устајања са столице и учесталости падова (Табела 16). 

Табела 16.  Упитник за процену функционалности
	Функционална компонента
	Питање
	Процена

	Снага
	Колико вам је тешко да подигнете и носите 4.5кг?
	Није тешко=0
Донекле је тешко=1
Тешко=2

	Помоћ при ходању
	Колико вам је тешко да ходате по соби?
	Није тешко=0
Донекле је тешко=1
Тешко, уз помоћ или не могу да се крећем=2

	Устајање са столице
	Колико вам је тешко да са столице пређете у кревет?
	Није тешко=0
Донекле је тешко=1
Тешко, само уз помоћ=2

	Пењање уз степенице
	Колико вам је тешко да се попнете на 10 степеника?
	Није тешко=0
Донекле је тешко=1
Тешко или немогуће=2

	Падови
	Колико пута сте пали последњих годину дана?
	Ни једном=0
1-3 пада=1
Много пута=2



Сваки одговор се бодује и збир већи од 4 је индикатор саркопеније и захтева даљу евалуацију. 
Поступци за процену функционалности су снага стиска шаке, тест устајања из седећег положаја, брзина хода, тест физичких перформанси и тест времена за устајање и враћање у фотељу (Табела бр. 17 ). 
Табела 17.   Тестови за процену функционалности
	Тест 
	Граница смањене способности

	Стисак шаке 
	<16кг(ж)  <27кг (м)

	Устајање и седање 5 пута
	>15 секунди

	Брзина хода
	≤ 0,8 м/с

	Кратки тест физичких перформанси
	≤8 бодова

	Време за устајање (TUG) /тест ходања 400м
	≥6 мин(или незавршен)/>10-15мин.


 
1. Тест јачине стиска шаке (handgrip test) мери максималну изометријску снагу мишића помоћу динамометра за руке. То је поуздан биомаркер виталности и често се користи као витални знак за процену функционалног опадања и дуговечности. Снага стиска варира у зависности од старости и биолошког пола. Пацијент седи или стоји са надлактицом уз труп и лактом савијеним под углом од 90 степени. Стисне  дршку динамометра што је јаче могуће 3 до 5 секунди. Изведу се 3 покушаја на свакој руци, одмарајући се 15–30 секунди између покушаја. Забележи се највећа вредност у кг, за леву и десну руку.Тумачење резултата: просечно-жене 25–30 кг, слабо <16кг, просечно-мушкарци 45–50 кг, слабо<27кг.

2. Тест устајања и седања  се изводи са прекрштеним рукама на грудима, без придржавања за столицу и без туђе помоћи. Мери се време потребно за 5 понављања. Ако је потребно више од 15 секунди за 5 понављања, резултат указује на смањену мишићну снагу и повећан ризик од падова.  

3. Извођење теста за процену брзине хода: Означи се равна стаза од 4 метра. Дода се зона „убрзања“ од 1 метра на почетку и зона „успоравања“ од 1 метра на циљу како би се спречили нагли покрети и заустављање. Ходање: Упутите појединца да препешачи раздаљину од 4 метра својим нормалним, удобним темпом. Помоћна средства (као што су штап или ходалица) могу се користити ако је потребно. Мерење времена: Користите штоперицу за мерење времена ходања. Покрените тајмер када прво стопало пређе ознаку од 0 метара и зауставите га када прво стопало пређе ознаку од 4 метра. Бодовање и тумачење Израчунајте брзину хода користећи ову формулу: 


                                                                                        Удаљеност(4 м)
                                                              Брзина(м/с)=----------------------------
                                                                                      Време у секундама

Тумачење резултата: >1м/с- Генерално указује на добро здравље, независност и низак ризик од падова.  ≤ 0,8 м/с: често указује на повећан ризик од крхкости, инвалидитета и падова.
4. Кратки тест физичких перформанси (SPPB- Short Physical Performance Battery) је стандардизовани клинички тест који се користи за процену функције и покретљивости доњих екстремитета, посебно код старијих особа. Процењује ризик од пада, крхкост и функционално опадање кроз три домена: Тестови равнотеже: Одржавање различитих стојећих положаја током 10 секунди. Брзина хода: Време потребно за прелажење кратке удаљености (обично 3 или 4 метра) нормалним темпом. Тест стајања на столици: Време потребно за устајање из седећег положаја 5 узастопних пута без употребе руку.

5. TUG (Timed up to go) тест мери време које је потребно да се особа устане из стандардне фотеље, пређе 3 метра, окрене се, врати се и седне. Поступак: Особа хода нормалним, удобним темпом. Помоћна средства (као што су штап или ходалица) су дозвољена ако је потребно. Бодовање: 10 секунди: здраве одрасле особе. 12 до 15 секунди: висок ризик од пада. >30 секунди: указује на оштећену покретљивост и зависност у основним свакодневним активностима. 

Тест ходања на 400 метара снажно корелира са тешким ограничењима покретљивости и повећаним ризиком од будућег инвалидитета. Пре почетка хода по стандардној атлетској стази од 400м потребно је да особа лагано хода и да уради истезање. Покрене се штоперица и почне са ходањем најбржим могућим темпом (без трчања) и зауставља се након пређених 400м.Здраве особе завршавају тест за 3-5минута. Код особа старијих од 65 година, време дуже од 10-15 минута, немогућност да се заврши тест или потреба за честим одморима указује на смањену покретљивост и повећан здравствени ризик.

Процена психолошког статуса:  код старијих особа осим  анамнезе у вези навика у исхрани, расположења, треба обратити пажнју на постојање старачке депресије и стигматизација. 
Због  присутних хроничних болести је чешћа полипрагмазија и употреба лекова који доприносе повећању телесне масе, због чега је потребно да се размотри замена лековима који су неутрални у односу на телесну масу (Табела бр.18) [84,86].  

          Табела 18.    Лекови који утичу на повећање телесне масе и алтернативе

	Класа лекова
	Лекови који доприносе повећавају телесне масе
	Алтернативна терапија

	Антидијабетици
	Пиоглитазон, инсулин, гликлазид, глимепирид
	Метформин, ГЛП-1агонисти, ГИП/ГЛП-1 агонисти

	Бета блокатори
	Пропранолол, атенолол
	карведилол

	Антидепресиви
	Амитриптилин, Флуоксентин, литијум
	Бупропион

	Антипсихотици
	Оланзепин, рисперидон, 
	Топирамат уз метформин

	Кортикостероиди
	Орални препарати
	Нема

	Антиконвулзиви
	Карбамазепин, прегабалин, габапентин
	Топирамат, зонисамиде

	Прва генерација антихистаминика
	Дифенхидрамин, ципрохептадин
	Друга генерација антихистаминика



Циљеви лечења гојазности особа старијих од 65 година треба да буду индивидуални, усмерени на одговор на питање „Шта је најважније?“. Главни циљ је повећање функционалности, други циљ је смањење телесне масе. Повећање функционалности се постиже очувањем мишићне масе, подржавањем самосталности и квалитета живота, побољшањем кардиометаболичких маркера и смањењем симптома који су последица гојазности ( ОСАС, болови у зглобовима, инконтиненција и сл.). [85]  

Нутритивна терапија
· Умерена енергетска рестрикција од 500кцал/дан
· Унос протеина >1г/кг ТМ (>25г у главном оброку).
· Витамин Д 800ИУ/дан уз одговарајући унос калцијума, магнезијума, витамина Б6, Б12 и селена у циљу очувања интегритета костију.
   	Физичка активност
· Терапијска физичка активност код старијих подразумева комбинацију аеробних вежби, вежби снаге, равнотеже и одржавање еластичности мишића и зглобова (Табела 19)


Табела  19.  Физичка активност код особа старијих од 65 година

	Врста физичке активности
	Препоручени интензитет
	Физиолошки циљ

	Аеробни тренинг
	150-200мин/недељно, умерено
	Смањење ТМ, висцералне и интрахепатичне масти и крвног притиска

	Тренинг снаге
	Умерено до интензивно
	Очување мишићне масе током лечења гојазности, очување минералне коштане густине и успоравање разградње костију

	Равнотежа и еластичност
	Рутински, интегрисано у свакодневну активност 
	Побољшање физичке способности, смањење ризика од падова, повећање самопуздања за обављање дневних активности



	Фармакотерапија
· Семаглутид и тирзепатид не захтевају прилагођавање дозе до 85. Године живота. Нема података за ефекат и безбедност лека за популацију старију од 85 година.
· Нема значајне разлике у нуспојавама у односу на млађу популацију али је запажена мања инциденца мучнине, а учесталија појава опстипације и хипогликемија. Препоручује се праћење евентуалног смањења мишићне масе (БИА) током терапије, спорија титрација и дуже задржавање на мањој дози лека, односно одржавање најмање ефикасне дозе. Потребна је редовна суплементација минерала и витамина [85].

Баријатријска хирургија
· Клинички значајно смањење телесне масе после баријатријске операције, по неким студијама, доноси мању добробит старијим пацијентима, у односу на млађу популацију. 
· Код старијих пацијената је дужи опоравак у болници, већи интрахоспитални морталитет после баријатријске операције и повећан ризик од респираторних, инфективних и бубрежних компликација.
· Минерална коштана густина може да се значајније смањи, после баријатријске операције, због минерално-витаминског дефицита, недовољно физичке активности и растерећења скелета након значајног смањења телесне масе.



ГОЈАЗНОСТ И МЕНОПАУЗА
Менопауза представља важан период у животу жене који је повезан са значајним хормонским, метаболичким и телесним променама. Смањење концентрације естрогена током перименопаузе и постменопаузе доводи до промена у енергетском метаболизму, телесној композицији и дистибуцији масног ткива [87]. 
Повећање телесне масе у касној перименопаузи карактерише посебно повећање висцералног интраабдоминалног масног ткива, смањење мишићне масе, успоравања базалног метаболизма, повећања инсулинске резистенције и повећање кардиометаболичког ризика.
Гојазност у менопаузи постаје све значајнији јавноздравствени проблем због повећаног ризика од развоја дијабетеса типа 2, артеријске хипертензије, дислипидемије, коронарне болести, цереброваскуларних болести, опструктивне апнее у сну, остеоартритиса, карцинома дојке и ендометријума. 
Код жена у менопаузи се препоручује, осим  мерење телесне масе, израчунавања БМИ, мерења обима струка, одређивања телесног састава и процене присутва кардиометаболичких фактора ризика, размотрити квалитет живота, присуство симптома менопаузе, поремећаја сна и менталног здравља, уз идентификацију фактора који могу допринети повећању телесне масе (смањена физичка активност, поремећаји сна, стрес, депресија), а посебну пажњу треба посветити идентификацији фактора који отежавају смањење телесне масе.
Основу лечења чине промене животног стила, са индивидуализованом медицинском нутритивном терапијом са циљем постизања одрживог калоријског дефицита, уз адекватан унос протеина ради очувања мишићне масе. Редовна физичка активност треба да обухвати аеробне вежбе, вежбе за одржавање равнотеже и тренинг снаге најмање два до три пута недељно, у трајању од 60 минута. Тренинг отпора доприноси очувању мишићне масе, побољшању телесног састава и смањењу метаболичког ризика.
Фармакотерапија гојазности може се применити код жена које испуњавају критеријуме за лечење медикаментима, а у складу са важећим смерницама за лечење гојазности [88,89]. 
. Код екстремне гојазности и неуспеха конзервативног лечења може се размотрити баријатријска хирургија, посебно код присуства метаболичких компликација. MHT Менопаузална хормонска терапија  (МHT-Menopausal Hormone Therapy) nе треба да се користи са примарним циљем редукције телесне масе, иако код појединих жена може повољно утицати на расподелу масног ткива и метаболичке параметре [90]. Може се користисти заједно са другим фармаколошким и нефармаколошким терапијама гојазноси [91,92]. 
Савремени приступ лечењу гојазности код жена у менопаузи треба да буде дугорочан,  мултидисциплинаран и усмерен не само на смањење телесне масе, већ и на унапређење метаболичког здравља, очување функционалног капацитета и побољшање квалитета живота [93]. 



У НЕКОЛИКО РЕЧЕНИЦА
Свеобухватан поглед различитих третмана гојазности, шематски приказ о начину живота и бихејвиоралној терапији, фармакотерапији и баријатријској/метаболичкој хирургији, приказан је у Табели 11.

Које су важне тачке за успешно лечење гојазности?
	Избегавање стигматизације од стране лекара опште медицине, медицинских сестара, психолога, психијатара, дијететичара, нутрициониста, специјалиста за гојазност и њихових тимова, уз коришћењев одговарајућег језика и комуникационих техника (мотивационо интервјуисање) и одговарајуће опреме (величина манжетне, ваге, дискретна просторија за мерење пацијента, столице без наслона за руке итд.)

	Коришћење мотивационог интервјуа за подизање мотивације пацијената за лечење

	Унапређење знања, придржавање лечења, мотивација за промену и квалитет живота кроз терапијску едукацију пацијената

	Испитивање психолошких аспеката као што су поремећаји у исхрани, поремећаји спавања, стрес, депресија и њихов засебан третман 

	Трагање за метаболички здравим пацијентима са гојазношћу и њихово охрабривање да модификују начин живота како би били метаболички здрави што је могуће дуже 

	Побољшање телесне композиције (смањење масне масе уз минималну мобилизацију безмасне масе) кроз промену начина живота, уз повећање опште физичке активности

	Лечење било каквих коморбидитета модификацијом начина живота и фармакотерапијом ако је потребно

	Предвидети фармаколошку терапију и баријатријску хирургију ако модификација начина живота и бихејвиорални третман не успеју и ако је ово последња расположива опција

	Лечење би могло да се сматра успешним ако је пацијент са гојазношћу променио начин живота дугорочно, побољшао састав тела, смањио коморбидитете или је и даље метаболички здрав, стабилизоване масе или је достигао губитак масе од 5–10% у односу на почетну масу; ако су побољани слика о сопственом телу, самопоштовање, самопоуздање, самопотврђивање и квалитет живота и ако постоји довољна мотивација да се одржи постигнут модификовани начин живота у дужем временском периоду



Укратко, постоји девет кључних практичних порука за лечење гојазности код одраслих особа, које укључују комуникацију, мотивацију и терапијску едукацију пацијената, као и различите приступе лечењу:
	Разговарати с пацијентима о њиховој личној ситуацији, након што сте прикупили све релевантне информације, резултате, процену кардиометаболичких ризика и процену других фактора ризика

	Проценити степен мотивације пацијента и помоћи му да донесе најбољи избор

	Када је у питању смањење телесне масе, имати у виду да је и скромно мршављење (нпр. 3–5% од почетне телесне масе) корисно за здравље

	Проценити разумевање вашег пацијента и идентификовати потенцијалне препреке за постизање циљева

	Заједно са пацијентом израдити календар и поставити реалне циљеве који се заснивају  првенствено на промени састава тела (смањење масне масе) и смањењу обима струка, а не на смањењу телесне масе самом по себи

	Што се тиче лечења, први циљ лечења је стабилизација телесне масе 

	Лекар опште медицине може пратити губитак масе и обим струка сваке 1-2 недеље током првих месеци да би се проценила ефикасност плана лечења заједно са пацијентом и напредовање корак по корак. „Ако нема губитка масе тела (мање од 1% телесне масе или нема промена у обиму струка) након 3 месеца активног лечења и промена у начину живота, треба преиспитати узроке повећања телесне масе“. Након 6 месеци, праћење једном месечно може бити довољно. Лекар опште медицине може да пита пацијента колико често жели да има консултације

	Изаберите, у договору с пацијентом, његову омиљену специфичну тему (физичка активност и неактивност, исхрана или понашање у исхрани, психолошки аспекти, стрес, итд.) као полазну тачку у лечењу гојазности. Све ове процедуре могу бити подржане мотивационим интервјуима и другим терапијским едукационим техникама

	Важно је најпре лечити коморбидитете, без обзира на губитак телесне масе

	Након губитка телесне масе, посебна пажња се мора посветити избегавању циклизма у телесној маси (јо-јо ефекат), а пацијент мора бити обавештен о ризику од поновног добијања телесне масе

	„Дуготрајно лечење гојазности може бити успешније ако укључује принцип самоконтроле, континуирани контакт са здравственим радницима и стратегије понашања за одржавање мотивације. Стратегије самоконтроле у дугорочном лечењу гојазности подразмевају држање принципа здравог начина живота, идентификовање начина да се контролише глад, постављање и преиспитивање циљева и редовно мерење телесне масе“.




Превенција гојазности је такође важна
Мере примарне превенције су фундаменталне за контролу и утицај на природан ток развоја гојазности. Лекари опште медицине играју кључну улогу у превенцији прегојазности и гојазности. Три категорије превенције су познате: примарна, секундарна и терцијарна (и четврта, кватернарна превенција у којој је главни циљ да се идентификује пацијент у ризику од примене прекомерног лечења и предложе интервенције које су етички прихватљиве). То такође укључује спречавање стигматизације, избегавање употребе неодговарајућег лечења и неадекватних терапијских циљева и превенцију “магичних“ (тј. оних које нису засноване на доказима) интервенција/хируршких приступа). Лекари опште медицине играју централну улогу, посебно у примарној и кватернарној превенцији [94].    

Закључци и перспектива
Лекари опште медицине су камен темељац у лечењу гојазности. Они су први који процењују пацијенте, дијагностикују гојазност и лече пратеће болести. Они су неизоставни део тима за гојазност и играју кључну улогу у свеобухватном и континуираном третману ових болесника. У идеалном случају, први задатак лекара опште медицине је превенција гојазности. Примарна превенција гојазности је од суштинског значаја, а када се дијагноза гојазности постави захтева сложену, тешку и скупу терапију.
Такође је важно позабавити се регулативом јавног здравља због великих економских и еколошких утицаја као што је комерцијална промоција хране богате мастима и шећером. Штавише, што дуже пацијент пати од гојазности, то је теже пацијента лечити. Пацијент се сматра партнером и игра централну улогу у одлукама о лечењу. Са њим/њом се поступа с поштовањем, обзирношћу и без стигматизације. Ако постоји, мултидисциплинарни тим који укључује лекаре опште медицине, стручњаке за гојазност, нутриционисте/дијететичаре, психологе/психијатре, специјалисте за физичку активност и медицинске сестре, чини се данас најефикаснијим начином лечења гојазности.
Колаборативни центри за лечење гојазности (CОМ) развијени су у Европи (у оквиру European Association for the Study on Obesity) да би се осигурао квалитет лечења гојазности. Један од центара постоји у УКЦС у Клиници за ендокринологију, дијабетес и болести метаболизма. Коначно, лечење хроничних болести од стране лекара опште медицине је парадоксално повезано са ниским нивом лечења заснованог на доказима. Као резултат тога, аутори у потпуности признају да сви лекари опште медицине можда неће моћи стриктно и темељно да поштују све препоруке наведене у овом водичу, због временског ограничења или других фактора. Уместо тога, они могу појединачно изабрати неопходне и релевантне информације на основу сопственог мишљења, расуђивања и погледа везаних за „филозофију лечења гојазности“. Свакако лекари опште медицине имају значајну улогу у подизању свести о овом јавно здравственом проблему, примени али и конципирању смерница.

